GPS dalam kedudukan selesa menangi PRN Sarawak

Gabungan Parti Sarawak (GPS) dalam kedudukan selesa bagi mengekalkan kerajaan negeri bagi memenangi lebih dari separuh jumlah yang diperlukan untuk memperolehi majoriti mudah, ia kini memenangi 26 kerusi dari 82 kerusi Dewan Undangan Negeri (DUN) yang dipertandingkan.GPS meletakkan calon di kesemua 82 kerusi DUN yang dipertandingkan bagi PRN kali ini. Setakat 8 malam, GPS memenangi Tanjong Datu, Asajaya, Muara Tuang, Serembu, Tarat, Sadong Jaya, Gedong, Sebuyau, Betong Mato, Balai Ringin, Bukit Begunan, Saribas, Layar, Bukit Saban, Kalaka, Krian, Kabong, Daro, Tellian, Balingian, Tamin, Pelagus, Bukit Goram, Belaga, Bukit Sari dan Pakan.Sementara itu, parti pembangkang PSB memenangi dua kerusi: Ba’kalalan dan Engkelili.Bagi mendapat majoriti mudah, GPS memerlukan 42 kerusi. Manakala untuk mendapat majoriti dua pertiga, gabungan itu memerlukan 55 kerusi.


Subvarian Omicron XBB.1.5 punca lebih 90% kes baru Covid-19 di AS

Subvarian Omicron XBB.1.5 yang sangat mudah merebak menyumbang lebih daripada 90% kes baru Covid-19 yang dilaporkan di Amerika Syarikat (AS), menurut anggaran terkini Pusat Kawalan dan Pencegahan Penyakit (CDC) AS.
XBB.1.5 dianggarkan menyumbang 90.2% daripada semua kes Covid-19 di negara ini dalam minggu terbaharu yang berakhir pada 18 Mac, lapor Xinhua.
Angkanya meningkat daripada 88.8% seminggu sebelum dan 86.3% dua minggu sebelumnya.
Penularan XBB.1.5 juga terus meningkat sejak akhir tahun lepas.
BQ.1.1 yang merupakan virus kedua paling biasa, hanya menyumbang 3.5% pada minggu terkini.
Walaupun XBB.1.5 merebak dengan lebih mudah, saintis berkata ia tidak menyebabkan sakit yang lebih teruk.


Muhyiddin gesa Asean, India berganding bahu ke arah pemulihan pasca-pendemik

Perdana Menteri Muhyiddin Yassin menggesa pemimpin Asean dan India berganding bahu memerangi Covid-19 dan menangani cabaran bersama dengan lebih responsif dan kohesif kerana banyak yang perlu dilakukan untuk pemulihan selepas wabak melanda.Pada Sidang Kemuncak Asean-India ke-17 Khamis, beliau berkata, sudah masanya kedua-dua pihak meneroka kemungkinan kerjasama dalam pemulihan ekonomi selepas pandemik melanda dalam usaha mengekalkan kesalinghubungan rantaian bekalan serta memastikan aliran lancar bekalan perubatan, makanan dan keperluan.Muhyiddin turut berkata, Malaysia bersama semua anggota Asean sedia bekerjasama dengan India dalam pembangunan dan penghasilan vaksin Covid-19.Merujuk kepada usaha peringkat global yang sedang berlangsung bagi membangunkan dan mengeluarkan secara besar-besaran vaksin untuk Covid-19, beliau berkata, Malaysia menekankan pelalian itu seharusna diiktiraf sebagai barangan keperluan awam sejagat pada harga berpatutan dan mudah dimiliki semua.Perdana menteri turut mengucapkan terima kasih kepada Kerajaan India terhadap bantuan yang dihulurkan kepada warga Asean terutama rakyat Malaysia yang terkandas di India sejak pandemik melanda.“Saya sedar ini adalah suatu isu yang sukar ditangani, tetapi dengan setia kawan dan kerjasama antara kedua-dua kerajaan dalam perkara ini seperti yang sudah dibuktikan, kita dapat bersatu dalam menanganinya,” katanya.Sementara itu, Malaysia percaya, Asean dan India boleh memperkukuh dan memperluaskan kerjasama sedia ada serta meneroka kolaborasi baharu dalam semua bidang kepentingan bersama.Katanya, kedua-dua pihak seharusnya meningkatkan konsultasi politik dan keselamatan serta membangunkan agenda lebih proaktif dengan strategi dan keutamaan jelas menerusi pelbagai mekanisme Asean bertunjangkan prinsip Kepusatan Asean.“Saya gembira untuk menyatakan, India amat komited dan sentiasa berusaha dalam mengukuhkan hubungannya dengan Asean. Ia tergambar menerusi minat ditunjukkan India untuk bekerjasama dengan Asean dalam pelbagai bidang termasuk kerjasama maritim bagi menentukan prinsip, objektif dan elemen bersama dalam Kerjasama Asean Indo-Pasifik (AOIP) dan Inisiatif Asean Indo-Pasifik bersama India (IPOI),” katanya.Beliau berkata, kerjasama dalam bidang ini memberikan kesan besar dan terserlah menerusi dialog untuk memastikan persekitaran aman, boleh diramal dan stabil bagi rantau Indo-Pasifik.Hubungan dialog Asean-India bermula di peringkat sektoral pada 1992 sebelum dinaik taraf menjadi anggota dialog penuh pada Disember 1995.Ia kemudian diperkukuh dengan pembentukan Sidang Kemuncak Asean-India pada 2002 ketika sidang berlangsung di Phnom Penh, Kemboja.Muhyiddin mengetuai delegasi Malaysia pada Sidang Kemuncak Asean ke-37 secara maya yang dihoskan Vietnam selaku pengerusi Asean, bermula 12 hingga 15 November.


'Tiada perpecahan dalam Umno, saya dan Zahid tiada masalah', kata Ismail

Perdana Menteri Ismail Sabri Yaakob hari ini berkata tiada perpecahan dan persengketaan berlaku dalam Umno dan parti komponen, termasuk antara dirinya dan Pengerusi Barisan Nasional (BN) Ahmad Zahid Hamidi.
Beliau berkata naratif yang dimainkan pembangkang bahawa calon perdana menteri daripada BN selepas Pilihan Raya Umum ke-15 (PRU15) adalah Zahid merupakan fitnah, yang sengaja dibuat pembangkang untuk mengelirukan rakyat dan mewujudkan perpecahan dalam BN.
Sehubungan itu, beliau berharap kenyataan yang dibuat kepimpinan tertinggi parti dalam BN termasuk Zahid, Presiden MCA Wee Ka Siong, Presiden MIC SA Vigneswaran dan Timbalan Presiden Umno Mohamad Hasan, dapat menghentikan fitnah tersebut.
“Persepsi yang cuba dicipta pembangkang adalah palsu dan fitnah semata-mata, dan tidak lain tidak bukan bertujuan hendak memecah-belah dan mewujudkan persengketaan dalam Umno. Tetapi Alhamdulillah, solidariti Umno masih sebulat suara dan kita tidak terpengaruh dengan persepsi dibawa pembangkang.
“Tiada perpecahan antara kepimpinan Umno, dan antara saya dengan Zahid juga tidak ada masalah,” katanya dalam sidang media selepas program Kenduri Rakyat di Kampung Bohor Baharu, Kuala Bera di Pahang hari ini.
Semalam, Zahid menegaskan dan mengulangi pendirian BN bahawa Ismail kekal sebagai calon tunggal BN sebagai perdana menteri selepas PRU15.
Sebelum ini, timbul isu “satu undi BN sama dengan satu undi Zahid sebagai PM” iaitu dakwaan setiap undian kepada calon BN adalah undian untuk menjadikan presiden Umno itu yang juga calon BN di Parlimen Bagan Datuk, menjadi perdana menteri selepas PRU15.


Peminjam berdepan tunggakan lebih 3 bulan tagih bantuan kerajaan dalam Belanjawan 2021

Kerajaan digesa membantu golongan peminjam yang mempunyai masalah bayaran pinjaman tunggakan melebihi tiga bulan dengan bank sehingga ada antara mereka diisytiharkan muflis dan harta dilelong.Presiden Persatuan Penyelesaian Pengguna dan Peminjam Malaysia (4PM), Rosland Mohd Arif berkata senario ini berlaku apabila sumber pendapatan mereka terjejas akibat pandemik Covid-19 terutama mereka yang bekerja sendiri.“Mereka bukan degil tidak mahu bayar. Mereka mahu bayar ansuran pinjaman, tapi mengikut kadar kemampuan masing-masing, bukan mengikut kadar pinjaman ansuran yang ditetapkan oleh bank,” katanya kepada Bernama.“Bank sepatutnya bertoleransi dalam memudahkan urusan setiap peminjam yang dalam keadaan tertekan, bukannya ambil tindakan terburu-buru seperti isytihar muflis dan harta peminjam seperti rumah, pejabat dan kereta dilelong, walaupun rayuan dan cadangan telah dikemukakan oleh pengadu” tambahnya.Rosland berkata penangguhan bayaran balik atau moratorium hanya layak pada peminjam yang tidak ada tunggakan dari tarikh moratarium mula dikuatkuasakan.“Peminjam yang bermasalah ini sepatutnya diberikan keutamaan moratorium dan buat penjadualan semula ikut kemampuan masing-masing,” katanya sambil menambah pihaknya menerima 50 kes aduan seperti itu setiap hari sejak penularan pandemik.“Mereka bukan degil tidak mahu bayar. Mereka mahu bayar ansuran pinjaman, tapi mengikut kadar kemampuan masing-masing, bukan mengikut kadar pinjaman ansuran yang ditetapkan oleh bank,” katanya kepada Bernama.Sementara itu, Timbalan Presiden Gabungan Persatuan-Persatuan Pengguna Malaysia (Fomca) Mohd Yusof Abdul Rahman berharap bantuan prihatin seperti e-dompet dapat diteruskan bagi meningkatkan kuasa membeli pengguna dalam persekitaran pandemik ini, sekali gus merancakkan sektor perniagaan.“Fomca berpandangan tumpuan utama kerajaan adalah mengurangkan kesan ekonomi yang dihadapi rakyat, jadi adalah perlu bantuan kewangan diberikan bagi membantu menggalakkan rakyat untuk kembali berbelanja.“Rakyat tidak peduli berapa nilai bantuan diterima, namun harapan mereka ia dapat disegerakan kerana ramai yang agak terhimpit dengan keadaan terkini,” katanya.


Lelaki yang teguh berdiri melawan AirAsia

Ketika Nagendran membeli tiket penerbangan ke Kemboja untuk percutian keluarga tahun lalu, dia tidak pernah menjangka apa yang sepatutnya menjadi sebuah perjalanan santai bakal bertukar menjadi proses mahkamah yang melelahkan.Dia dan keluarga merancang untuk melancong ke Kemboja pada Ogos.Namun disebabkan pandemik Covid-19 dan sekatan di bawah perintah kawalan pergerakan (PKP), mereka terpaksa membatalkan percutian santai tersebut.Walaupun kecewa, memandangkan situasi yang tidak dapat dielakkan mereka terpaksa terima dan memahami negara perlu menutup sempadan bagi membendung wabak.Cuma, apa yang mereka tidak faham ialah cara syarikat penerbangan mengendalikan situasi itu.Menurut Nagendran, AirAsia Bhd gagal mengendalikan perkara itu secara profesional sejak dari awal, bahkan memaklumkan kepadanya mengenai jadual penerbangan mereka hanya melalui e-mel tidak rasmi.Malahan, dia sekeluarga tidak menerima bayaran balik bagi tiket berharga hampir RM5,000 yang dibelanjakan dan hanya ditawarkan kredit tiket bagi tempahan perjalanan akan datang.“Apabila anda bayar untuk sesuatu perkhidmatan dan ia tidak disediakan, wang itu harus dikembalikan sepenuhnya tanpa sebarang alasan,” kata Nagendran dalam wawancara bersama MalaysiaNow baru-baru ini.“Saya bukan pemiutang tetapi pengguna yang membeli perkhidmatan. Simpan duit bayaran dan memberi alternatif adalah sama dengan jualan yang mengelirukan dan bukan amalan perniagaan yang beretika.”MalaysiaNow telah menghubungi AirAsia untuk mendapatkan respons namun masih belum menerima sebarang maklum balas.Susulan itu, Nagendran memfailkan tuntutan di Tribunal Tuntutan Pengguna (TTPM) pada Julai tahun lalu.Selepas beberapa penangguhan akibat Covid-19, perbicaraan akhirnya dijadualkan pada Januari lalu.Namuan Nagendran sekali lagi kecewa apabila diberitahu mahkamah tidak dapat mendengar kesnya kerana ia bukan berada di bawah bidang kuasanya.Sebaliknya, dia dimaklumkan supaya mendapatkan mediasi daripada Suruhanjaya Penerbangan Malaysia (Mavcom).Mavcom bertindak sebagai pengantara antara syarikat penerbangan dan pengguna, dan salah satu fungsinya adalah menyediakan mekanisme bagi melindungi syarikat penerbangan tersebut.“Mavcom berkata mereka akan mengambil tindakan, tetapi ia hanya cakap kosong. Tiada tindakan yang jelas diambil bagi memaksa AirAsia membuat pembayaran,” kata Nagendran sambil menyifatkan suruhanjaya tersebut sebagai “harimau tak bertaring”.Sebaik sahaja peluang menjengah, Nagendran segera pergi ke Mahkamah Tuntutan Kecil di Shah Alam pada April lalu.Dia tidak diwakili peguam kerana plaintif di mahkamah ini mesti mewakili diri mereka sendiri.Namun dia bertekad untuk terus memperjuangkan haknya sebagai pengguna.Akhirnya, perbicaraan ditetapkan pada Mei lalu, namun AirAsia tidak hadir walaupun dimaklumkan melalui pos berdaftar.Susulan itu, majistret menetapkan bayaran balik kepada Nagendran sebanyak RM4,727.20 dengan tambahan kos RM100.Malangnya, sekali lagi AirAsia tidak memberikan maklum balas walaupun pemberitahuan dihantar pada 9 Jun dan peringatan diberikan pada 30 Julai.Tanpa menoleh lagi, Nagendran pergi semula ke mahkamah untuk memfailkan tuntutan surat tunjuk sebab.Kes itu ditetapkan pada 13 Oktober lalu, namun ternyata tiada wakil dari AirAsia.Disebabkan AirAsia terlepas perbicaraan mahkamah sebanyak dua kali, majistret mengeluarkan waran tangkap.Di mahkamah, Nagendran berkata beliau akan pergi sendiri ke ibu pejabat syarikat penerbangan itu untuk melihat sesiapa yang boleh dipertanggungjawabkan bagi menjalankan proses tuntutan pembayaran semula tersebut.Setibanya beliau di sana, Nagendran bertemu pegawai undang-undang AirAsia dan menjelaskan situasi tersebut.“Saya tidak mahu sesiapa ditangkap hanya kerana sikap syarikat itu, namun ini wang saya,” katanya.“Ia hak saya untuk dapatkan bayaran balik wang yang saya belanjakan untuk perkhidmatan.”Katanya, dia tidak akan menerima pilihan selain wang yang dibelanjakan.“Saya tidak tahu tentang masa depan saya, atau apakah saya akan ambil penerbangan dalam dua hingga tiga tahun akan datang.”Pegawai undang-undang itu kemudiannya mengambil salinan dokumen berkaitan, dan kemudian menghantar e-mel kepada Nagendran memaklumkan kepadanya bahawa pembayaran akan dibuat dalam tempoh tiga hingga tujuh hari bekerja.Apa yang menggembirakan Nagendran, wangnya dikembalikan dalam jangka masa yang dijanjikan.Mengimbas kembali pengalaman yang menyukarkan beliau itu, Nagendran berkata beliau terpaksa menghabiskan banyak masa dan tenaga bagi menyediakan dokumen mahkamah dan memfailkan dokumen-dokumen tersebut sendiri.Namun menurutnya, memandangkan hasil daripada usahanya itu berjaya, ia adalah satu proses yang berbaloi.“Apa yang dilakukan syarikat itu benar-benar salah,” katanya.“Tetapi akhirnya, selepas semua masalah yang saya hadapi, saya sebetulnya telah berjaya bertahan menentang gergasi besar tempatan.”


Kebakaran pusat jagaan orang tua Itali ragut 6 nyawa, lebih 60 penghuni cedera

Enam orang maut dan sekurang-kurangnya 68 cedera berikutan kebakaran semalaman di pusat jagaan orang tua di Milan, kata perkhidmatan kecemasan Itali hari ini.
Jurucakap Perkhidmatan Bomba, Luca Cari mengesahkan angka kematian kepada Reuters, sambil mengatakan api berjaya dipadamkan dan punca kebakaran sedang disiasat.
Beliau berkata tiga mangsa dikejarkan ke hospital dan berada dalam keadaan kritikal, 15 mengalami kecederaan serius tetapi tidak mengancam nyawa dan kira-kira 50 cedera ringan.
Datuk Bandar Milan, Giuseppe Sala, ketika ditemui pemberita di tempat kejadian, berkata api dipadamkan dengan cepat tetapi mengeluarkan asap yang menyebabkan ramai penghuni sesak nafas.
Agensi berita Itali, memetik perkhidmatan kecemasan serantau, sebelum ini melaporkan bahawa 81 penghuni telah dimasukkan ke hospital, termasuk dua dalam keadaan kritikal.
Menurut laporan media, kebakaran berlaku pada 11.20 malam pada Khamis di sebuah kemudahan di kawasan kejiranan tenggara Corvetto.


‘Raja Petra boleh hubungi saya jika ingin pulang ke Malaysia’, kata Saifuddin

Penulis blog kontroversi Raja Petra Kamarudin perlu menggunakan saluran yang betul dan mempunyai dokumen yang lengkap jika beliau ingin pulang ke Malaysia seperti yang didakwa menerusi rakaman video yang disiarkan melalui akaun media sosialnya baru-baru ini.
Menteri Dalam Negeri Saifuddin Nasution Ismail berkata kerajaan tidak pernah menghalang Raja Petra untuk kembali ke tanah air.
“Dia boleh tulis surat pada saya kalau dia nak balik dan benar-benar rindu untuk kembali ke tanah air, dia pun rakyat Malaysia cuma perlu saluran yang betul dan kalau isunya dia tidak ada dokumen lengkap atau dokumen dibatalkan, atau pernah kena perintah sekatan dan sebagainya, dia boleh mohon kepada saya secara rasmi.
“Saya akan terima, kaji dan lihat bahagian yang berkenaan sebelum dinilai, itu lebih baik berbanding menyuarakan isu ini di media sosial,” katanya pada Sesi Eksklusif Editor Media Bersama Menteri Dalam Negeri di Kompleks Kementerian Dalam Negeri di Putrajaya, semalam.
Beliau berkata demikian sebagai mengulas tentang kenyataan Raja Petra sebelum ini yang mendakwa beliau dihalang untuk kembali ke Malaysia oleh kerajaan dan Polis Diraja Malaysia (PDRM).
Dalam rakaman video itu, Raja Petra mendakwa telah menggunakan pelbagai cara untuk pulang ke Malaysia sejak 2013, termasuk mengadakan rundingan dengan Timbalan Perdana Menteri Ahmad Zahid Hamidi ketika di bawah pentadbiran Najib Razak, namun masih gagal.
Beliau juga mendakwa telah mengadakan rundingan dengan dua menteri Kabinet serta Bukit Aman untuk membantunya pulang ke negara ini.
Pada 2009, Raja Petra dilapor menghilangkan diri selepas dua waran tangkap dikeluarkan terhadapnya kerana gagal hadir ke mahkamah pada 23 April dan 23 Mei bagi perbicaraan menerbitkan artikel berbaur hasutan dan memfitnah melalui laman webnya.


PAS mahu muafakat politik bersama Bersatu, Umno diteruskan selepas PRU15

PAS mahu melihat “muafakat politik” yang termeterai di bawah Perikatan Nasional (PN) antara Bersatu, PAS dan Umno diteruskan sehingga selepas Pilihan Raya Umum ke-15 (PRU15), demi masa depan negara.Justeru, Timbalan Presiden PAS Tuan Ibrahim Tuan Man menasihati pemimpin ketiga-tiga parti itu untuk terus mendukung kerajaan sedia ada sekali gus memberi fokus kepada isu rakyat yang menanggung beban berikutan pandemik Covid-19 dan kurangkan politik dalaman yang mengganggu tumpuan.“Saya yakin muafakat politik ini bukan sahaja untuk parti tetapi untuk masa depan negara dan seluruhnya. Sebarang keputusan politik melibatkan masa depan negara, jadi bagi PAS, kita lihat ketiga-ketiga parti perlu teruskan muafakat bukan sahaja sampai Pilihan Raya Umum (PRU) tetapi sampai selepas PRU nanti.“Bila kita dukung kerajaan, kita dukunglah kerajaan (PN) ini. Jangan timbul pandangan yang menyebabkan situasi tidak berapa selesa untuk rakyat,” katanya kepada pemberita selepas merasmikan majlis undi perdana kerja-kerja di bawah peruntukan Kementerian Alam Sekitar dan Air (Kasa) di Kluang semalam.Tuan Ibrahim yang juga menteri alam aekitar dan air berkata sepatutnya apa-apa perkara (yang menjadi percanggahan) boleh diselesaikan menerusi perundingan dan mencari jalan keluar.Beliau berkata demikian ketika mengulas kenyataan Annuar Musa yang menyifatkan Umno, PAS dan Bersatu bukanlah musuh sebaliknya pesaing dan sebaliknya wujud kekeliruan yang cuba menyembunyikan musuh politik sebenar mereka.


‘Saya tak akan bubar DUN’, kata bekas MB Perak

Ahmad Faizal Azumu berkata beliau tidak akan mengusulkan pembubaran Dewan Undangan Negeri (DUN) apabila beliau mengadap Sultan Perak Sultan Nazrin Shah bagi menyembah maklum kedudukan semasa kerajaan negeri Perak di bawah Perikatan Nasional (PN).Katanya beliau lebih mengutamakan kepentingan rakyat ketika negara sedang mendepani pandemik Covid-19 berbanding kedudukannya selepas gagal mendapat sokongan majoriti ahli Dewan Undangan Negeri (ADUN) dalam usul keyakinan terhadapnya selaku menteri besar Perak pada persidangan DUN pagi tadi.“Bila saya mengadap Sultan, saya boleh menyembah agar Dewan (DUN) dibubarkan, (namun) adakah itu yang kita mahu? Sama sekali tidak, (kerana) keadaan (sekarang) tidak kondusif untuk pilihan raya. Jadi apa yang saya harus lakukan?“Saya perlu akur dan beri sokongan kepada sesiapa sahaja yang Tuanku pilih sebagai menteri besar dan mengutamakan kepentingan rakyat,” katanya pada sidang media selepas merasmikan majlis penyampaian Surat Kelulusan Projek Masjid dan Surau di negeri Perak di Bangunan Perak Darul Ridzuan, di Ipoh hari ini.Katanya beliau berusaha melakukan yang terbaik semasa diberi amanah menjadi menteri besar “dan apabila tiba masa seperti sekarang, saya terima dengan baik.”“Saya harap ramai dapat terima keadaan ini, ini bukan tentang kita tapi tentang kita nak bagi perkhidmatan,” katanya.Faizal gagal mendapat sokongan majoriti dalam usul itu selepas hanya 10 Adun menyokong, 48 tidak menyokong manakala satu lagi berkecuali setelah undian secara bertulis dijalankan terhadap usul tersebut yang dikemukakan Abd Manap Hashim (BN-Pengkalan Bharu).DUN Perak merangkumi 25 Adun Barisan Nasional (BN) yang kesemuanya daripada Umno, 16 daripada DAP, Bersatu (5), Amanah (5), PKR (3), PAS (3), Gerakan dan Bebas masing-masing satu.Timbalan presiden Bersatu itu dilantik semula menjadi menteri besar Perak menerusi kerajaan Perikatan Nasional yang dibentuk melalui mandat 32 Adun pada 13 Mac lalu setelah Bersatu keluar daripada PH.Faizal sebelum itu menerajui kerajaan PH selepas Pilihan Raya Umum ke-14 pada 2018. Kerajaan PH Perak tumbang pada 10 Mac lalu selepas Faizal meletak jawatan.Mengulas lanjut keputusan usul berkenaan, pengerusi Bersatu Perak itu berkata beliau menerima situasi tersebut sebagai asam garam politik selain bersyukur kerana mendapat sokongan 10 Adun.“Sebenarnya banyak lagi yang menyokong saya tetapi mereka masing-masing mengikut keputusan parti dan sebagainya. Mereka berjumpa saya dan menyatakan mereka tidak gembira dengan apa yang berlaku tapi perkara dah berlalu.“Saya mengambil keputusan untuk menceburi bidang politik, jadi saya perlu faham bahawa perkara ini boleh berlaku kepada sesiapa juga, jika saya takut dilanda ombak saya tidak akan berumah di tepi pantai, jadi rumah saya baru dilanda ombak dan dah roboh,” katanya berseloroh.Faizal yang juga ahli Parlimen Tambun turut berharap usul undi percaya terhadapnya itu tidak diseret ke Dewan Rakyat dan negeri-negeri lain.“Jangan main politik banyak sangat, beri sokongan kepada kerajaan sekarang ini, biar mereka buat kerja hingga pilihan raya umum akan datang yang saya rasa tidak lama lagi, kita masuk balik ke gelanggang serahkan kepada rakyat untuk memilih kita semula,” katanya.Terkilan kerana tidak sempat membentangkan Belanjawan 2021 negeri Perak yang dijadualkan hari ini, Faizal berharap pelantikan menteri besar yang baru dapat disegerakan selewat-lewatnya sebelum Rabu depan supaya dokumen itu dapat dibentangkan dan diluluskan demi pembangunan negeri dan kesejahteraan rakyat.Mengenai perancangan selepas ini, Faizal berkata sebagai ahli Parlimen, beliau perlu menghadiri sidang Dewan Rakyat selain memberi tumpuan pada tugas sebagai Adun Chenderiang serta tanggungjawab selaku timbalan presiden Bersatu.


Pendedahan: Zahid dibawa keluar dari kekecohan mesyuarat selepas ditekan pemimpin BN berhubung surat kepada istana

Pengerusi Barisan Nasional (BN) Ahmad Zahid Hamidi terpaksa "diselamatkan" oleh ahli Parlimen yang bersekutu dengannya semasa mesyuarat bersama pemimpin gabungan itu bertukar kecoh malam tadi, MalaysiaNow boleh mendedahkan berdasarkan pengakuan saksi.
Sekurang-kurangnya dua ahli Parlimen yang hadir dalam mesyuarat itu berkata Zahid - yang kini berdepan gesaan supaya meletakkan jawatan sebagai presiden Umno dan pengerusi BN berikutan kekalahan teruk gabungan itu pada pilihan raya umum Sabtu lalu - terpaksa dibawa keluar dari bilik mesyuarat di Pusat Dagangan Dunia, Kuala Lumpur memandangkan keadaan tidak lagi “terkawal”.
"Kami minta mesyuarat dibuat selepas mendapat tahu Zahid menghantar surat kepada istana mendakwa kami semua sokong Anwar Ibrahim sebagai perdana menteri.
“Ia adalah satu pembohongan secara terang-terangan,” kata salah seorang ahli Parlimen yang hadir kepada MalaysiaNow dengan syarat namanya tidak disiarkan.
Zahid menulis surat kepada Yang di-Pertuan Agong, mendakwa beliau mempunyai kata putus dalam menetapkan siapakah ahli Parlimen yang perlu disokong gabungan itu sebagai perdana menteri.
Dalam surat yang tertera logo BN itu, Zahid mendakwa beliau mewakili gabungan itu memberikan sokongan 30 ahli Parlimen kepada Anwar, mengatakan ia adalah berdasarkan "mandat" yang diberikan kepadanya sebagai pengerusi BN.
Surat itu dipercayai diserahkan kepada pihak Istana Negara semalam sebelum ketua gabungan politik mengadap Agong di Istana Negara.
Surat Zahid itu juga dilihat bercanggah dengan kenyataan BN sebelum ini bahawa ia akan kekal berkecuali dalam persaingan merebut jawatan tertinggi antara Anwar dan Pengerusi Perikatan Nasional Muhyiddin Yassin.
Difahamkan, kira-kira 20 ahli Parlimen memberi sokongan kepada Muhyiddin melalui akuan berkanun (SD), menjadikan beliau mempunyai majoriti diperlukan bagi membentuk kerajaan.
Bagaimanapun, susulan sesi mengadap bersama Anwar dan Muhyiddin semalam, Agong menitahkan semua ahli Parlimen BN mengadap hari ini untuk mengesahkan pendirian mereka.
Seorang ahli Parlimen Umno memberitahu MalaysiaNow ketika mengetahui Zahid menyerahkan sokongan ahli Parlimen BN kepada Anwar tanpa persetujuan mereka, mereka mengadakan pertemuan untuk menuntut beliau meletak jawatan.
"Ia adalah satu keadaan yang sangat tegang. Apabila perbincangan mengenai penyingkirannya mula dibangkitkan secara lantang, beberapa rakan Zahid tiba-tiba muncul entah dari mana dan membawanya keluar dari bilik. Beliau larikan diri!" tambahnya.
Beliau berkata berikutan apa yang berlaku malam tadi, ahli Parlimen BN meminta lebih banyak masa dari istana.
"Kami mahu selesaikan kemelut yang kami hadapi. Sekarang ini, Zahid terus membuat keputusan sewenang-wenangnya tanpa sebarang rundingan. Malah beliau menipu istana," tambahnya.
Dihubungi oleh MalaysiaNow, beberapa ahli Parlimen BN mengesahkan bahawa "satu insiden" berlaku malam tadi.
"Mengecewakan," kata satu maklum balas ringkas dari Presiden MIC SA Vigneswaran.
Dalam pada itu, Presiden MCA Wee Ka Siong membidas Zahid kerana bertindak tanpa konsensus BN.
“Pada mulanya beliau (Zahid) cuba menafikan mengenai surat tersebut, namun mengakuinya selepas salah seorang anggota Dewan Tertinggi BN mengemukakan bukti sahih.
"Surat yang diserahkan kepada Yang di-Pertuan Agong itu secara jelas melanggar ketetapan yang dibuat oleh Dewan Tertinggi BN dan dilihat mempersembahkan maklumat salah kepada Yang di-Pertuan Agong," kata Wee dalam satu kenyataan.


Satu pembunuhan di bulan Oktober

Bryan Fogel aktivis hak asasi manusia Amerika Syarikat memenangi Anugerah Oscar untuk tahun 2017 dengan dokumentari tersohor Icarus, bagi kategori Best Documentary Feature 2018.Demikianlah dokumentari itu menggemparkan dunia, rahsia oleh pemberi maklumat Dr Grigory Rodchenkov, yang ditampilkan dalam Icarus membolehkan komiti sukan olimpik melarang penyertaan Rusia dalam Sukan Olimpik Musim Dingin 2018.Dokumentari ini menerima sambutan hangat ketika ditayangkan di Netflix.Ia memenuhi segala ciri dokumentari terbaik.Subjek bosan iaitu penggunaan dadah dalam kalangan atlet diperagakan dengan begitu bergaya sehingga ia serasa membekas.Dokumentari beliau yang seterusnya, The Dissident, untuk terbitan tahun 2020 nampaknya menerima kesukaran untuk dijual.Bukan kerana mutunya yang merosot. Malah, persembahan The Dissident demikian luar biasa, dokumentari ini serasa sepertinya sebuah thriller politik yang mendebarkan.Topik karya beliau kali ini bukan topik biasa.Ia mengenai pembunuhan Jamal Khashoggi – jurnalis warga Saudi, kolumnis The Washington Post, mantan ketua pengarang Al-Watan dan penggerak utama saluran Al-Arab yang berlaku pada 2 Oktober 2018 di Kedutaan Saudi di Istanbul, Turki.Demikian bagusnya kualiti dokumentari sepanjang 119 minit ini; ia melekatkan audien di kerusi, memahamkan khalayak mengenai pergolakan politik dalaman Arab Saudi, corak manipulasi Petro-Dolar, keterlibatan Rumah Putih di bawah pentadbiran Donald Trump, isu geo-politik dunia Arab sesudah “Arab Spring”, pertembungan Turki-Arab Saudi dan bagaimana pihak berkuasa beroperasi untuk mendiamkan pembangkang di laman Twitter.Apa yang lebih menyayat hati tentang The Dissidents ialah kisah cinta tragis antara Jamal Khashoggi dan tunangnya, Hatice.The Dissidents bermula dengan pemandangan dingin Montreal, seraya memperkenalkan kepada khalayak Omar Abdul Aziz, video-blogger Arab Saudi yang mendapat suaka politik di Kanada.Pada mulanya tidak terdapat hubungan antara Omar, dan Jamal.Akan tetapi keratan demi keratan penjelasan mengenai kerja-kerja politik Jamal di Arab Saudi membawa kita ke Mesir, dan Amerika Syarikat sedikit demi sedikit gambaran besar seputar pembunuhan Jamal terdedah.Tentu sahaja bahagian paling sukar ialah memperlihatkan perasaan dan emosi Hatice, yang Fogel temui kira-kira sebulan setelah pembunuhan Jamal.Hatice sedang murung, sarat emosi, dan masih tidak percaya tunangan yang patut dikahwininya terkorban dalam keadaan sangat jahat.Fogel terpaksa menjadi teman, dan juga orang paling dekat untuk Hatice bagi mendapatkan subjek yang diingininya.Dokumentari selalunya adalah penjelasan ilmu, pendedahan maklumat dan perungkaian rahsia menerusi gambar bergerak.Ia tidak boleh mengada-adakan.Namun, ia boleh digubah agar diyakini.Dokumentari menurut saya, adalah seumpama satu tesis doktorat yang bermula dengan permasalahan dan objektif lantas disusuli oleh pendekatan.The Dissidents adalah tesis lengkap.Ia melontarkan pertanyaan siapakah yang membunuh Jamal, dan mengapa.Ia menelusuri penyiasat-penyiasat terawal yang dapat masuk ke dalam bangunan kedutaan di Istanbul; untuk melihat apakah rupanya tapak pembunuhan itu.Fogel membawa masuk kameranya meneropong telaga yang dikatakan menjadi tempat pembuangan sisa mayat Jamal, ketuhar kebab pembakar daging yang didakwa tempat daging dibakar demi memadam bau hamis satu pembunuhan; dan tempat Jamal dikerat; di dewan konferens yang dipercayai terdapat lintas langsung ketika penyembelihan tersebut berlaku.Ia bukan satu tontonan mudah.Ia memerlukan hati yang gagah.Sebahagian besar isi dokumentari ini tidak bertujuan untuk menangisi kematian Jamal, akan tetapi untuk membakar perasaan penonton.Keinginan pembikin filem ini adalah agar ada satu keadilan ditegakkan.Pada adegan puncak iaitu perincian bagaimana Jamal ditekup dengan plastik, dan kemudian dikerat satu demi satu anggota, otot dan dagingnya; pelapor rasmi Pertubuhan Bangsa-Bangsa Bersatu, Agnes Callamard ditampilkan membaca transkrip perbualan pembunuh-pembunuh Jamal dengan begitu sukar, seraya dipaparkan halaman transkripsi tersebut.Fogel ikut menjejaki perjalanan penyiasatan Callamard selama enam bulan untuk memahami bagaimana pembunuhan itu telah melampaui undang-undang antarabangsa.Callamard menegaskan 15 ejen Saudi melakukan pembunuhan keji itu yang mana ia diatur, dirancang, dikoordinasi dan didanai dengan “modal insan” dan pembiayaan kewangan.Di Pertubuhan Bangsa-bangsa Bersatu, Geneva, Callamard tanpa berganjak menyebutkan terdapat enam pelanggaran undang-undang antarabangsa antara lain larangan penderaan, kehilangan paksa, dan pembunuhan oleh kerana usaha untuk mendiamkan kebebasan bersuara.Tidak seperti Icarus, The Dissidents yang mula-mula ditayangkan di Pesta Sundance tidak menggiurkan Netflix.Di sebalik tepukan gemuruh penonton dan tangisan khalayak, serta ulasan filem yang penuh lima bintang perlima; filem ini menemui kesulitan untuk diedarkan.Tiada syarikat besar sanggup menerimanya.Gelar Oscar di belakang Fogel tidak bernilai dan berharga.Tiada satu tawaran pun datang ke pangkuan Fogel.Di sebalik sahutan yang meriah dan hebat, dokumentari ini tidak dapat dijual.Padahal ada doku subjek lain terjual dengan harga 12 juta dolar di situ.Hanya enam bulan kemudian, Tom Ortenberg dan Briarcliff Entertainment memberanikan diri untuk mengambilnya dan mensyaratkan ia dijual secara sewaan di atas talian.Hasrat Fogel agar 200 juta audien yang sedang terkurung oleh pandemik di rumah dapat menontonnya tidak kesampaian.Beliau terpaksa berpuas hati sekadar itu.Fogel tidak perlu meneka mengapa doku ini gagal mendapat perhatian pengedar yang patut.Kita juga tahu, dan tidak perlu menyebutnya.Satu bahagian paling menekan rasa ialah pada hujung dokumentari ini kita memahami apa hubungannya antara Omar dan Jamal di mana perbualan dan juga komunikasi aplikasi perbualan antara mereka telah diceroboh oleh pihak berkuasa yang jahat.The Dissidents masih ditayangkan di beberapa platform di atas talian, dengan harga mahal, tetapi ia memang berbaloi untuk disewa dan ditonton.Dokumentari ini mengejutkan, ia merupakan pengalaman dokumentari yang tiada taranya.Malangnya topik menggugah itu ialah tentang pembunuhan seorang penentang, seorang reformis, seorang kekasih, seorang mentor dan seorang pengarang yang sebetulnya menginginkan kemerdekaan untuk bangsanya dari terus-terusan dikongkong.


Ramai wanita bertanding pilihan raya tetapi kalah, kata timbalan menteri

Ramai calon wanita yang bertanding kerusi Parlimen namun tidak ramai yang berjaya memenangi kerusi yang ditandingi, sekali gus menyukarkan sasaran 30% perwakilan wanita di Dewan Rakyat, kata Timbalan Menteri Pembangunan Wanita, Keluarga dan Masyarakat, Siti Zailah Mohd Yusoff.Beliau berkata, meskipun sedemikian ia tidak bermakna calon-calon wanita tidak setanding dengan calon lelaki.Katanya, usaha meletakkan lebih ramai wanita sebagai calon ahli Parlimen bergantung kepada parti politik masing-masing.“Sebenarnya ramai wanita yang dicalonkan, tapi tak ramai yang menang. Di sinilah satu cabaran kepada wanita untuk melihat kekurangan untuk ditambah baik.“Ada YB-YB wanita yang sesetengahnya lebih baik daripada YB lelaki. Wanita bukan tidak mampu, tetapi suasana dan penerimaan masyarakat yang mungkin merasa wanita tidak mampu menghadapi (cabaran),” katanya pada sidang media di bangunan Parlimen hari ini.Katanya, kementeriannya merancang untuk mengadakan perbincangan dengan ketua-ketua parti politik dalam masa terdekat bagi meningkatkan jumlah penyertaan wanita sebagai calon ahli Parlimen menjelang Plihan Raya Umum ke-15 akan datang.Terdahulu, pada sesi pertanyaan di Dewan Rakyat, beliau memaklumkan jumlah perwakilan wanita di Dewan Rakyat ketika ini ialah sebanyak 15% atau 33 daripada 220 jumlah keseluruhan (dua kekosongan), manakala di Dewan Negara seramai 15% atau lapan wanita daripada 53 jumlah ahli (17 kekosongan).Di peringkat penjawat awam, Siti Zailah memaklumkan seramai 38.2% penjawat awam wanita di peringkat pembuat keputusan melalui pengisian Gred Utama C dan ke atas pada tahun 2020.Manakala di sektor swasta, penglibatan wanita mencecah 25.8%  berdasarkan keanggotaan wanita sebagai ahli lembaga pengarah di 100 syarikat tersenarai awam teratas.“Berdasarkan Indeks Jurang Gender Malaysia yang dikeluarkan oleh Jabatan Perangkaan Malaysia pada tahun 2020, didapati terdapat jurang gender yang agak ketara antara lelaki dengan wanita dalam penyertaan politik iaitu dengan skor 0.108 daripada 1.0 skor penuh,” katanya ketika menjawab soalan Nor Azrina Surip (PH-Merbok).Azrina ingin tahu mengenai usaha kementerian untuk menginstitusi dan meningkatkan perwakilan wanita di Parlimen bagi memastikan sasaran minimum 30% dicapai.Dalam pada itu, Siti Zailah memberitahu sebanyak 178 program dianjurkan oleh Jabatan Pembangunan Wanita membabitkan 95,182 peserta bagi merealisasikan pemerkasaan wanita.


KKR siap siaga hadapi kemungkinan banjir besar

Kementerian Kerja Raya (KKR) telah bersiap siaga bagi menghadapi bencana banjir susulan ramalan Jabatan Meteorologi Malaysia (MetMalaysia) menjangkakan banjir besar akan melanda beberapa negeri semenanjung menjelang November ini.
Menteri Kanan Kerja Raya Fadillah Yusof berkata berdasarkan prosedur operasi standard (SOP) yang ditetapkan, Bilik Gerakan Bencana (BIGBEN) KKR di ibu pejabat akan segera beroperasi disusuli daerah terlibat akan memantau perkembangan banjir dari semasa ke semasa.
"Di peringkat Jabatan Kerja Raya (JKR) dan KKR, kita nak menjaga infrastruktur dan perhubungan jalan agar tidak terputus khususnya bila berlaku banjir besar kerana mahu memastikan ada laluan yang boleh dilalui pasukan penyelamat serta pasukan kecemasan untuk memberi bantuan dan sebagainya,” katanya kepada pemberita semalam.
Beliau ditemui selepas merasmikan projek pembinaan jalan dua lorong kepada empat lorong dari Permatang Pak Elong hingga ke Jambatan Merdeka, yang turut dihadiri Ketua Setiausaha KKR Wan Ahmad Uzir Wan Sulaiman dan Ketua Pengarah Kerja Raya Mohamad Zulkefly Sulaiman.
Media melaporkan MetMalaysia meramalkan negara akan mengalami hujan lebat berterusan mulai pertengahan November ini yang membawa kepada banjir besar pada penghujung bulan berkenaan.
Cuaca yang dialami dijangka memberi impak lebih signifikan kerana monsun timur laut yang aktif pada tempoh itu, dengan risiko berlaku hujan lebat berterusan serta banjir berskala besar.
Mengulas lanjut, Fadillah berkata KKR juga akan membuat pemantauan berterusan di jalan-jalan terkesan banjir dan menyalurkan maklumat terkini kepada pengguna jalan raya bagi memastikan mereka tidak menggunakan laluan terjejas banjir.
"Selain itu, kita akan pantau serta menyediakan bantuan termasuk kenderaan kepada pasukan penyelamat sama ada di peringkat daerah atau negeri,” katanya.


Kerajaan hanya terlibat anjur rumah terbuka di 3 negeri, kata JPM

Kerajaan Persekutuan hanya terlibat dalam penganjuran majlis Rumah Terbuka Malaysia Madani Bersama Perdana Menteri 2023 di tiga negeri sahaja iaitu Kedah, Kelantan dan Terengganu, demikian menurut Jabatan Perdana Menteri (JPM).
JPM dalam kenyataan hari ini memaklumkan penganjuran majlis rumah terbuka di Pulau Pinang, Negeri Sembilan dan Selangor pula dianjurkan oleh kerajaan negeri masing-masing.
"Selaras dengan konsep Malaysia Madani, penganjuran kali ini adalah dengan kerjasama strategik kerajaan negeri selain kementerian peneraju yang turut dilantik bagi membantu pelaksanaan majlis," menurut kenyataan itu.
Menurut JPM, Rumah Terbuka Malaysia Madani Bersama Perdana Menteri 2023 itu memberi ruang dan peluang kepada Perdana Menteri dan anggota Jemaah Menteri menyantuni rakyat yang sebelum ini tidak pernah berpeluang meraikan sambutan Aidilfitri bersama pemimpin negara kerana kesukaran untuk berkunjung ke Seri Perdana.
JPM berkata rumah terbuka di tiga negeri anjuran kerajaan Persekutuan menyasarkan jumlah keseluruhan pengunjung sekitar 55,000 orang.
"Hanya di Kedah berstatus nasional iaitu 25,000 orang pengunjung manakala di Kelantan dan Terengganu masing-masing disasarkan 15,000 orang pengunjung," katanya.
Menurut JPM, jumlah penganjuran di Seri Perdana sebelum ini boleh mencecah sehingga 100,000 pengunjung.
JPM berkata penganjuran rumah terbuka itu membolehkan perbelanjaan dilakukan secara berkesan melalui penganjuran secara bersasar, perkongsian sumber, tenaga kerja dan kemahiran melalui kerjasama strategik kerajaan Persekutuan dan kerajaan negeri serta majlis yang turut diadakan secara bersekali.
"Kaedah penganjuran bersama ini juga diyakini dapat mengukuhkan hubungan antara kerajaan pusat dan kerajaan negeri," menurut JPM.
Orang ramai dijemput hadir ke Majlis Rumah Terbuka Malaysia Madani Bersama Perdana Menteri yang bermula di Kedah esok (29 April 2023/Sabtu), bertempat di Hotel Raia, mulai 10 pagi hingga 2 petang.


88.4% dewasa, 63.8% populasi lengkap terima vaksin

20,819,254 individu atau 88.4% populasi dewasa di seluruh negara lengkap divaksinasi setakat semalam.Sementara 24,085,144 atau 94.5% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 63.8% telah lengkap divaksinasi sementara 73.8% telah menerima sekurang-kurangnya satu dos vaksin.Sejumlah 224,034 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 44,797,925.


Berakhirnya Muafakat Nasional

Ramai kalangan orang Umno terutamanya di Kelantan, Terengganu dan Kedah tentunya berasa lega apabila PAS sudah tidak bersama mereka dan Muafakat Nasional (MN) berakhir.Ini kerana pembahagian kawasan antara kedua-dua parti di ketiga-tiga negeri boleh mendatangkan masalah besar kepada Umno, dari pucuk pimpinan hingga ke akar umbi.Semasa PAS dengan Umno masih mesra pun, pemimpin di Terengganu pernah bersuara bahawa di negeri itu, kerjasama antara kedua parti itu tidak akan dapat dilakukan.Biarlah kerjasama hanya di peringkat pusat dan juga di negeri-negeri lain.Tentunya Umno Terengganu mahu bertanding dalam pilihan raya untuk melawan PAS.Ini kerana mereka bukan saja berpeluang untuk merampas kembali Terengganu tetapi pada asasnya ia dianggap sebagai negeri Umno.Rakyat Terengganu hanya memberi kemenangan kepada PAS hanya pada waktu-waktu tertentu iaitu apabila mereka marah kepada Barisan Nasional (BN) seperti dalam pilihan raya umum (PRU) tahun 1990 dan 2018.Hayat MN ini begitu pendek, tidak sempat untuknya disaksikan dapat bertanding dalam PRU15.Ketika awal penubuhannya pada tahun 2018, tentunya ia diharapkan berpanjangan sebagai suatu persepakatan kekal yang menyatukan orang Melayu bertepatan dengan semangat perpaduan ummah.Bagi PAS, ia merupakan suatu dasar yang dinamakan “matang dan sejahtera”.Umno dan PAS ketika itu mengharapkan MN menjadi benteng kepada orang Melayu-Islam dalam menghadapi apa yang dicanangkan sebagai kemaraan politik “orang bukan Melayu” melalui DAP dan Pakatan Harapan (PH).Tetapi bagi ramai penganalisis, MN itu hanyalah usaha Umno untuk memenangi PRU15 dengan bantuan PAS.Ini kerana corak keputusan PRU14 adalah jelas bahawa pakatan Umno-PAS boleh mampu menjadikan PH hanya sebagai kerajaan sepenggal.Perhitungan ini betul apabila Barisan Nasional (BN) dengan sokongan PAS memenangi rentetan pilihan raya kecil (PRK) yang memberi tekanan besar kepada PH.Beserta kempen sentimen Melayu-Islam, sebahagian pemimpin PH berasa tergugat dan hilang keyakinan untuk dapat memenangi PRU15.Dari satu segi, tekanan kepada kerjasama Umno-PAS turut memberi sumbangan kepada tumbangnya kerajaan PH apabila PKR dan Bersatu berpecah yang membawa kepada penubuhan kerajaan Perikatan Nasional (PN).Tetapi MN ini disangka “panas sampai ke petang, rupanya hujan di tengah hari”.Hayatnya lebih pendek daripada “BN asal.”Apa yang dimaksudkan dengan “BN asal” ialah BN yang dibutuhkan pada tahun 1974.Tonggak “BN asal” ini adalah kerjasama Umno-PAS bermula dengan kerajaan campuran Perikatan-PAS pada tahun 1973.“BN asal” ini hanya sempat bertanding dalam PRU tahun 1974.Dalam PRU berikutnya, iaitu pada tahun 1978, PAS sudah dikeluarkan daripada BN.Dalam PRU itu, BN mampu menang besar tanpa PAS, malah berjaya meraih negeri Kelantan.Maknanya Umno tidak memerlukan PAS untuk berkuasa.Kini, pilihan raya negeri Melaka dan Johor menunjukkan bahawa Umno tidak memerlukan PAS untuk kembali berkuasa, malah memiliki majoriti dua pertiga.BN sudah kembali yakin untuk memasuki PRU15, tidak seperti keadaan pada tahun 2018 dan 2019.Perhimpunan Agung Umno yang berlangsung menyaksikan sentimen ini dalam kalangan para perwakilan.Malah perhatian para penganalisis kepada Umno bukan lagi terhadap kekuatan mereka untuk melawan pembangkang khususnya PH dan PN tetapi lebih kepada pertarungan antara kelompok-kelompok pucuk pimpinan parti itu.Di pihak PAS pula, kegagalan MN ini mendatang kesan dalaman di peringkat pucuk pimpinan.Bekas ahli Jawatankuasa PAS, Khairuddin Aman Razali yang disingkirkan daripada jawatan itu bukan saja bertindak keluar parti tetapi mengkritik pucuk pimpinan kerana menghentikan pakatan dengan Umno, dan serentak itu beralih daripada dasar asal “matang dan sejahtera.”Apa yang dimaksudkan dengan dasar “matang dan sejahtera” ialah bersikap untuk tidak mengkritik, menghentam dan mengecam Umno.Iaitu PAS berubah daripada sikap berkonfrontasi dengan Umno, daan sebaliknya mencari titik persefahaman untuk membolehkan kerjasama supaya dapat melaksanakan dasar dan program yang mendatangkan kesenangan untuk kesejahteraan kepada parti Islam itu dan rakyat.Dasar “matang dan sejhtera” ini dimulakan lebih awal lagi sebelum tertubuhnya MN, iaitu sebelum PRU14.Ia dilakukan atas kesedaran bahawa sikap PAS yang agresif melawan Umno sejak keluar BN pada tahun 1978 kurang mendatangkan manfaat kepada parti, orang Melayu dan rakyat Malaysia.Tetapi bagi sebahagian orang PAS ketika itu, dasar “matang dan sejahtera” itu hanyalah alasan oleh anasir-anasir tertentu dalam parti yang mahu bekerjasama dengan Umno.Kerjasama itu tidak dapat dilakukan selagi ada Aallahyarham Nik Aziz Nik Mat selaku mursyidul am yang amat menentang sebarang pakatan dengan Umno.Selepas ketiadaan beliau dan golongan “Erdogan” yang disingkirkan melalui pemilihan parti, PAS keluar daripada Pakatan Rakyat (PR), dan kerjasama dengan Umno dapat dilakukan.Golongan “Erdogan” itu menubuhkan Amanah dan PR terbubar.PAS menubuhkan Gagasan Sejahtera (GS) yang turut dianggotai oleh Ikatan Bangsa Malaysia dan Berjasa dengan rakan strategik terdiri daripada Parti Cinta Malaysia dan Parti Alternatif Rakyat (PAP).Perkataan “sejahtera” dalam pakatan itu menggemakan dasar “matang dan sejahtera.”Secara rasmi, GS bertanding PRU14 tetapi tentunya yang kelihatan hanyalah PAS.Ketika itu, banyak pemerhati melihat PAS yang bertanding di banyak kawasan adalah bertujuan untuk memecah undi PH.Strategi itu gagal kerana undi yang menentang BN itu terlalu banyak untuk dipecahkan.Tetapi PAS meraih keuntungan dengan menang Terengganu dan banyak kerusi di Kedah atas undi mereka yang menolak BN tetapi tidak memilih PH.MN berjaya tumbangkan PHJadi, MN yang ditubuhkan secara rasmi dengan majlis meriah merupakan strategi mengalahkan PH untuk PRU15.Platformnya adalah Melayu-Islam dengan menolak DAP.Acara majlis penubuhan MN disifatkan sebagai bersejarah apabila dua parti utama Melayu itu berdamai.Dari satu segi MN ini berjaya sebelum penggal Parlimen berakhir.Sebahagian daripada PH tidak dapat menangkis kempen Melayu-Islam Umno-PAS.Kerajaan PH tumbang dan satu pakatan baru ditubuhkan dengan diketuai oleh Bersatu.PN ini pada cadangan awalnya merupakan pakatan parti yang menyertai kerajaan pimpinan Bersatu, iaitu termasuk PAS dan BN.Tetapi BN enggan menyertai PN, mereka hanya menyokong kerajaan Muhyiddin Yassin.PAS pula bersedia untuk menyertai PN.Pada awalnya MN masih wujud dengan PAS, yang dinamakan oleh para pemerhati sebagai “bermain dua kolam.”Selagi tidak ada pilihan raya, kaedah ini boleh diteruskan.Tetapi dengan PRN Melaka apabila berlaku bertembungan tiga penjuru BN-PN-PH, PAS perlu tentukan kedudukannya, sama ada bersama PN atau BN.Maka pada detik-detik akhir menjelang penamaan calon, Presiden PAS, Abdul Hadi Awang mengeluarkan arahan supaya partinya bersama PN, dan bukannya BN.Ketika itu ia merupakan satu perjudian politik.Melaka menunjukkan BN sedang bangkit semula.Tetapi ujian sebentar berada di Johor.Ketika itu PAS masih menaruh harapan pada kerjasama dengan Umno.Tidak puas hati dengan bilangan kawasan yang diperuntukkan oleh BN, mereka kembali kepada PN yang menyambut dengan tangan terbuka.Ternyata Johor kembali menjadi kubu Umno. PN dan PAS kecundang.Dengan kemenangan di Johor, tidak ada sebab politik untuk Umno bekerjasama dengan PAS.Maka hayat MN dikira berakhir.Maka setakat ini, pertandingan utama dijangka bersifat tiga penjuru seperti Melaka dan Johor.Hasilnya dijangka hampir akan menjadi seperti Johor dan Melaka. BN kini memang selesa.Di peringkat negeri, BN mampu memenangi semula Terengganu dan Kedah.Dalam keadaan ini tentulah PN dan PH juga tidak akan duduk diam dengan hanya menanti supaya mereka akan dikalahkan.Usaha perlu dibuat untuk menyatukan penentang BN supaya berlaku satu lawan satu dalam PRU15.BN juga tentu tidak duduk diam. Mereka akan berusaha memecah-belahkan penentang-penentangnya.


Exco Kedah pertahankan pembangunan tanah sawah padi

Walaupun dibelenggu kontroversi kehilangan tanah sawah padi bagi tujuan pembangunan, kerajaan negeri memberi jaminan Kedah akan kekal sebagai jelapang padi negara, kata Pengerusi Jawatankuasa, Pertanian dan Sumber Tani, Pengangkutan dan Industri Utama Kedah Azman Nasruddin.Katanya pembangunan untuk memenuhi keperluan rakyat sudah ditetapkan dalam rancangan tempatan terutama di kawasan bandar.“Sektor pembangunan ditetapkan dalam rancangan tempatan bagi pembangunan perumahan atas keperluan semasa dan kawasan komersial,” katanya kepada MalaysiaNow.“Kerajaan negeri akan pastikan kawasan tanah yang cukup untuk pertanian padi dan keperluan pembangunan khususnya di daerah Kota Setar”.Bagaimanapun, Ahli Dewan Undangan Negeri (Adun) Lunas itu tidak memberikan reaksi apabila ditanyakan apakah punca tanah sawah padi diambil untuk kegunaan pembangunan mahupun mengenal pasti kawasan yang akan terlibat kelak.Baru-baru ini, Persatuan Penggunaan Pulau Pinang (CAP) menggesa kerajaan mengambil tindakan segera menyelamatkan jelapang padi di negara ini yang terjejas akibat “kepupusan” tanah sawah sejak lebih 10 tahun lalu.Ia susulan laporan media baru-baru ini mengenai kehilangan tanah seluas 32,000 hektar selepas ditukar kepada kegunaan lain seperti pembangunan infrastruktur, komersial dan perumahan.Presiden CAP Mohideen Abdul Kader berkata, keadaan itu boleh menggugat ekonomi dan sektor pertanian negara pada masa akan datang jika puncanya tidak ditangani segera.Menurut Mohideen, injauan CAP turut memperlihatkan kawasan tanah yang ditimbus menyebabkan golongan petani tidak lagi mengusahakan sawah padi mereka.“Dianggarkan sekitar 35,000 hektar kawasan sawah di negeri ini ditukar kepada kegunaan lain seperti pembangunan infrastruktur, komersial dan perumahan dalam tempoh 10 tahun lalu.“Jumlah kawasan sawah yang tinggal sekarang dianggarkan seluas 270,000 hektar termasuk 100,685 hektar di kawasan Lembaga Kemajuan Pertanian Muda (Mada) dikhuatiri semakin berkurangan dari tahun ke tahun.“Keadaan ini menyebabkan pengeluaran padi di Kedah mengalami penyusutan kira-kira 350,000 tan setahun bersamaan nilai sebanyak RM420 juta,” kata CAP dalam satu kenyataan.


Tommy Thomas cuba tutup kegagalan dengan menghina, kata kumpulan pengamal undang-undang

Pegawai kehakiman dan undang-undang mengkritik kenyataan bekas peguam negara, Tommy Thomas yang menghina bekas kakitangannya sendiri dalam buku autobiografinya yang baru.Persatuan pegawai perkhidmatan kehakiman dan undang-undang (Jalsoa) mengatakan berdasarkan  kenyataan yang dikeluarkan menerusi buku bertajuk My Story: Justice in the Wilderness itu memberi persepsi negatif terhadap pegawai perundangan awam selain cubaan untuk menutup kelemahannya sendiri.“Pandangan seperti yang berikan oleh Tommy Thomas itu ialah kegagalannya dalam memimpin jabatan peguam negara dan memahami pentadbiran perkhidmatan awam,” katanya.Jalsoa berkata, timbul juga persoalan terhadap penilaian yang dilakukan Thomas berhubung kemampuan pegawai undang-undang di Jabatan Peguam Negara dengan mengatakan banyak kenyataannya berniat jahat dan menghina semua pegawai undang-undang.Mereka berkata, pegawai perundangan awam sentiasa melaksanakan tanggungjawab mereka dengan penuh integriti terhadap maklumat tanpa mementingkan populariti.“Tommy Thomas tidak boleh mempersoalkan kemampuan pegawai undang-undang di bawahnya dalam jangka waktu yang singkat apatah lagi dengan jelas menyebut dan menghina pegawai dalam bukunya,” kata wakil persatuan.Jalsoa berkata, apa yang dikatakan Thomas seolah-olah jabatan peguam negara (AGC) tidak memiliki peguam yang berkelayakan untuk menangini kes berprofil tinggi.“Ini mencerminkan bahawa dia memiliki tahap pemikiran yang sempit.“Pegawai undang-undang yang mempunyai kemampuan dan tahap kelayakan akademik swasta yang turut hadir mewakili kerajaan untuk berhujah di mahkamah termasuk perundingan antarabangsa dan perbincangan kepentingan negara,” katanya.


‘i-Sinar’ carian tertinggi dalam Google Malaysia tahun ini

Bantuan kewangan oleh Kumpulan Wang Simpanan Pekerja (KWSP), “i-Sinar” menjadi terma carian paling tinggi rakyat Malaysia tahun ini, diikuti kejohanan bola sepak “Euro 2021” dan permainan dalam talian “Popcat”, menurut Google Malaysia hari ini.Dalam satu senarai 10 carian trending yang dikeluarkan Google Malaysia, lima antaranya membabitkan bantuan kewangan yang diperkenalkan kepada rakyat semasa pandemik Covid-19.Carian tertinggi itu berbeza pada tahun lalu yang mana Pilihan Raya Presiden Amerika Syarikat antara Joe Biden dan Donald Trump menjadi carian paling tinggi di Malaysia.Pengurus Komunikasi Google Malaysia Nadia Khan berkata, carian itu memberi gambaran mengenai keadaan kewangan yang terkesan akibat pandemik Covid-19.i-Sinar diperkenalkan KWSP pada hujung tahun lepas bagi membenarkan pemohon yang layak mengeluarkan wang daripada akaun 1 sebanyak RM10,000.“i-Citra”, satu lagi program di bawah KWSP menduduki tempat keempat, diikuti “Bantuan Rakyat Prihatin”.“EPL” atau liga Perdana Inggeris dan “Google Meet” menduduki tempat keenam dan ketujuh manakala “i-Akaun”, “Bantuan Prihatin Nasional” dan “Squid Game” menduduki tiga tempat terakhir.Menteri Kewangan Tengku Zafrul Aziz pada Mac tahun ini memaklumkan, pengeluaran i-Sinar berjumlah sebanyak RM 52.48 bilion diluluskan kepada 5.94 juta pemohon.Dalam kategori carian berkaitan Covid-19, laman web “CIMS 3.0” yang dikendalikan kementerian perdagangan antarabangsa dan industri menduduki tempat pertama.Laman itu membolehkan pendaftaran syarikat yang ingin beroperasi ketika perintah kawalan pergerakan (PKP).Carian mengenai Covid-19 juga menunjukkan kesedaran rakyat tentang vaksin apabila lima daripada 10 carian tertinggi membabitkan vaksinasi, manakala empat lagi carian membabitkan PKP.Malaysia melaksanakan 3 edisi PKP bermula Mac tahun lalu bertujuan mengekang penyebaran wabak Covid-19.Ia termasuk penutupan sempadan, larangan rentas negeri dan penutupan majoriti sektor sosial dan ekonomi.Penutupan sekolah berikutan PKP dan sesi pengajaran dan pembelajaran dalam dari rumah menyebabkan topik pendidikan menjadi antara yang terhangat dalam kalangan rakyat Malaysia.Menerusi kategori itu, “Google Classroom” menduduki tempat pertama carian, diikuti “Blooket”, “DeLIMa KPM” dan “Liveworksheets”.Topik hangat lain menurut Google Malaysia ialah berita semasa dan sukan.Meskipun Malaysia melalui krisis politik pada tahun ini yang menyaksikan peletakan jawatan bekas perdana menteri, Muhyiddin Yassin, politik bagaimanapun, tidak tersenarai sebagai topik carian yang mendapat perhatian rakyat Malaysia.“Kalau ada mengenai politik, kami sudah masukkan.“Namun fokus tahun ini ialah Covid-19, berita, sukan dan pembelajaran. Kami tidak menapis terma carian,” tambah Nadia.(If there is anything on politics, we would have included it. But the focus is on Covid, news, sports and learning. We don’t filter the search terms at all,)Data carian dikumpul bermula Januari hingga November.Bagi kategori berita topikal, siri Netflix “Squid Game” menduduki tempat pertama, diikuti “Palestin”, “Sugarbook”, “Ivermectin” dan “PKPD”.


Sorry.


Beg tangan, kasut milik Rosmah hadiah rakan, orang kenamaan, kata peguam

Mahkamah Tinggi hari ini diberitahu bahawa, 263 buah beg tangan pelbagai jenama, 27 pasang kasut, serta 10 utas jam tangan mewah, yang disita pihak polis di kediaman Najib Razak berkaitan penyelewengan dana 1Malaysia Development Berhad (1MDB), adalah hadiah daripada rakan dan orang kenamaan.Peguam Iskandar Shah Ibrahim yang mewakili isteri dan anak bekas perdana menteri itu iaitu Rosmah Mansor dan Nooryana Najwa juga berkata, tiada jejak wang yang menunjukkan semua harta itu adalah hasil daripada penyelewengan dana 1MDB.Peguam Iskandar Shah Ibrahim berkata, berdasarkan afidavit yang diikrarkan pegawai penyiasat kes 1MDB Foo Wei Min, pihak pendakwaan sendiri tidak dapat memastikan bahawa beg-beg tangan serta kasut tersebut, merupakan hadiah atau diperoleh daripada hasil aktiviti haram.“Bagi beg-beg tangan yang dirampas, ia merupakan hadiah daripada rakan-rakan kenalan rapat termasuk orang kenamaan, besan Rosmah, ibu mertua kepada Nooryana serta orang-orang lain yang tidak dikenali.“Pihak kami berhujah bahawa pemohon (pendakwaan), tidak dapat mengenal pasti selain tidak membuat penilaian terhadap kesemua beg berjenama kecuali beg Hermes. Atas imbangan keberangkalian, adalah tidak mustahil untuk Rosmah dan Nooryana yang merupakan isteri dan anak kepada mantan perdana menteri, menerimanya sebagai hadiah atau membuat perolehan sendiri,” katanya semasa berhujah pada prosiding tuntutan pelucutan hak harta tersebut daripada Rosmah, Nooryana dan 16 yang lain.Pada 8 Mei 2019, Jabatan Peguam Negara memfailkan notis usul berhubung pelucutan hak terhadap ratusan barangan, termasuk beg tangan pelbagai jenama dan 27 buah kenderaan yang dirampas daripada Najib, Rosmah, tiga anak mereka, serta 13 individu dan syarikat yang dikatakan berkaitan 1MDB.Selain itu, wang berjumlah lebih RM18 juta dalam beberapa akaun bank di Bank Islam Malaysia Bhd, Al-Rajhi Bank Bhd, Malayan Banking Bhd, CIMB Bank Bhd, RHB Bank Bhd, Public Bank Bhd, AmBank Bhd dan Hong Leong Bank Bhd, dibeku antara 16 Ogos, 2018 dan 11 Mac 2019.Dalam notis usul lucut hak itu, pendakwaan menamakan Najib, Rosmah dan anak mereka iaitu Nor Ashman Razak, Riza Shahriz Abdul Aziz (anak tiri Najib) dan Nooryana Najwa, Mohd Kyizzad Mesran, Senijauhar Sdn Bhd, Aiman Ruslan, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd, Goh Gaik Ewe, Roger Ng Chong Hwa (bekas pegawai bank Goldman Sachs) dan isteri Lim Hwee Bin, Kee Kok Thiam, Tan Vern Tact dan Geh Choh Hun sebagai responden pertama hingga ke-18.Mengenai 27 pasang kasut yang dirampas, Iskandar Shah berhujah bahawa dakwaan Foo dalam afidavitnya yang menyatakan bahawa mustahil untuk Nooryana memiliki kasut-kasut tersebut adalah tidak berasas, kerana wanita itu telah mendedahkan punca pendapatannya dengan jelas dan mengemukakan bukti yang sah menerusi afidavitnya.“Bahkan Foo dalam afidavitnya tidak membuat sebarang penilaian untuk menentukan sama ada Nooryana mampu membelinya atau tidak, oleh itu terdapat kemungkinan bahawa kasut berkenaan bukan hasil daripada aktiviti haram.“Afidavit Foo juga tidak menafikan, bahawa beg-beg tersebut adalah merupakan hadiah atau pemberian, namun Foo dalam masa yang sama meletakkan beban Nooryana untuk membuktikannya dengan mengemukakan resit pembelian atau sebagainya,” katanya.Iskandar Shah menambah pendekatan yang diambil Foo adalah tidak adil, kerana tiada jejak wang di kemukakan atau keterangan saksi-saksi yang menyatakan secara terus bahawa harta terbabit adalah dari hasil aktiviti haram, berkaitan dana 1MDB.Sementara itu, peguam Azamuddin Aziz yang berhujah bagi pihak Riza Shahriz dan Nor Ashman Razak berkata, tiada sebarang bukti aliran wang yang menunjukkan dana 1MDB digunakan untuk membeli 10 utas jam tangan milik mereka.“Foo di dalam afidavit sokongannya mengatakan bahawa, Nor Ashman langsung tidak mempunyai fail cukai pendapatan, dan berpendapat dalam keadaan tersebut tidak mungkin beliau boleh membeli jam-jam tangan tersebut.Hakim Mohamed Zaini Mazlan menetapkan 18 Jun, bagi pihak pendakwaan untuk membalas hujahan.


KKM bincang dengan JPA serap petugas kontrak ke jawatan tetap tanpa pencen, kata Dr Zaliha

Kementerian Kesihatan (KKM) sedang mengadakan perbincangan dengan Jabatan Perkhidmatan Awam (JPA) untuk menyerapkan petugas perubatan berstatus kontrak ke dalam sistem perjawatan tetap tanpa diberikan pencen.
Menteri Kesihatan Dr Zaliha Mustafa berkata ini bagi menangani bebanan tugas yang melebihi kapasiti sumber sedia ada serta untuk mengurangkan beban skim berpencen ditanggung negara ketika ini yang mencecah RM29.1 bilion pada 2021.
“Kita sedar beban kerajaan berdepan dengan skim berpencen iaitu pada 2011 nilainya adalah sebanyak RM3.1 bilion dan kemudiannya meningkat kepada RM29.1 bilion pada 2021, ini merupakan beban yang sangat tinggi dan mungkin akan terus meningkat.
“Jadi kita memikirkan jalan keluarnya adalah dengan mengusulkan untuk mengambil pekerja kontrak secara tetap tetapi tanpa pencen, namun mereka ini boleh mendapat manfaat yang sama seperti pekerja tetap yang lain antaranya boleh membuat pinjaman perumahan,” katanya pada sesi soal jawab di Dewan Negara, hari ini.
Beliau berkata demikian bagi menjawab soalan tambahan Datuk Jefridin Atan yang ingin tahu sama ada KKM mempertimbangkan untuk menambah jawatan doktor kontrak bagi mengatasi masalah bebanan kerja petugas kesihatan.
Sementara itu, Zaliha berkata ekoran peningkatan kes penyakit tidak berjangkit (NCD), KKM menghadapi peningkatan bilangan pesakit dalam dan luar di fasiliti kesihatan terutamanya di hospital melebihi kapasiti sumber sedia ada sekali gus menyebabkan kesesakan di hospital.
“Untuk mengurangkan kesesakan di hospital, kita telah melaksanakan projek rintis diketuai Pasukan Petugas Khas Reformasi Sektor Awam (STAR) yang juga ditubuhkan di bawah penyeliaan Ketua Setiausaha Negara.
“KKM juga membudayakan usaha pendigitalan untuk kurangkan beban kerja anggota KKM selain melaksanakan amalan penjadualan yang boleh membantu memastikan anggota mempunyai masa rehat mencukupi antara syif termasuk dalam memberikan cuti kepada petugas kesihatan,” katanya.


3 cabaran tahun depan untuk dihadapi kerajaan baru

Walaupun tahun 2022 masih berbaki kurang daripada tiga bulan, tetapi ramalan dan jangkaan mengenai apa yang akan berlaku pada tahun 2023 sudah dikeluarkan oleh badan-badan ekonomi seperti Tabung Kewangan Antarabangsa (IMF) dan Pertubuhan Perdagangan Dunia (WTO).
Mereka memberi amaran kemungkinan berlakunya kemelesetan ekonomi.
Maka sama ada Pilihan Raya Umum ke-15 (PRU15) diadakan tahun ini atau tahun depan, secara umumnya di seluruh dunia bersepakat bahawa 2023 adalah tahun mencabar.
Oleh kerana PRU15 akan diadakan, maka Malaysia pasti menerima sebuah kerajaan baru, tidak kiralah daripada parti atau gabungan apa.
Tetapi kerajaan baru itu tetap perlu menghadapi cabaran yang dijangka berlaku pada tahun 2023.
Cabaran itu bukan saja perlu dihadapi tetapi juga mesti diatasi dengan jayanya.
Punca cabaran ini berada di luar kawalan kerajaan tetapi Malaysia memerlukan kebijaksanaan kepimpinan barunya untuk menghadapi dan mengatasinya.
Maknanya bagi tahun 2023, usaha adalah untuk mengurangkan kesan daripada cabaran itu.
Tiga cabaran di peringkat dunia itu ialah kemerosotan pertumbuhan ekonomi, peningkatan pergolakan geopolitik dan perubahan iklim.
Namun ketika mana pergolakan politik dan perubahan iklim sukar diramal tetapi jangkaan bagi keadaan ekonomi adalah jelas.
Kemerosotan pertumbuhan ekonomi dunia ini adalah disebabkan penurunan perdagangan antara negara yang dijangka berlaku pada tahun depan.
Ia pula diakibatkan oleh suasana pasca pandemik Covid-19 dan perang di Ukraine.
Suasana pasca pandemik ini tentunya merupakan lanjutan daripada keadaan tahun 2022.
Maknanya keadaan tahun 2022 inipun sudah tidak elok, dan tahun 2023 keadaan akan lebih buruk lagi.
Contohnya pada tahun ini, inflasi sudah mula berlaku dengan kenaikan kadar faedah serta kemerosotan nilai mata wang tempatan.
Perang Ukraine yang mula berlaku pada tahun ini turut memberi kesan dalam bentuk dua aliran untuk tahun depan.
Pertama, keadaan di sana tidak akan aman walaupun Rusia sudah mencapai matlamat perangnya dengan memasukkan empat wilayah Ukraine ke dalam kedaulatannya.
Ukraine akan terus berusaha untuk menguasai kembali wilayahnya.
Kedua, kesan perang Ukraine membawa peluasan pergolakan politik dunia iaitu pada asasnya adalah antara Amerika Syarikat (AS) dan Rusia, tetapi akan turut melibatkan negara-negara Eropah dan China.
Pada penghujung tahun ini juga, sudah berlaku tindakan-tindakan ketenteraan oleh AS dan China di Asia Timur.
Ia ditambah pula pelancaran misil balistik Korea Utara melintasi ruang udara Jepun untuk jatuh ke Lautan Pasifik dengan sasaran ke arah AS.
Korea Utara dilihat sebagai sekutu China dan Rusia, sementara Korea Selatan dan Jepun adalah sekutu AS.
Suasana seperti ini menjejaskan keyakinan pelabur global.
Begitu juga dengan sentimen industri dan akhirnya menjejaskan perdagangan.
Dengan merosotnya perdagangan, ia akan mengurangkan pembelian dan penjualan.
Dengan keadaan yang tidak menggembirakan bagi manusia pada tahun 2023, ia ditambah pula dengan cabaran perubahan iklim.
Ia berlaku seperti apa yang diramalkan oleh para saintis sejak 50 tahun lalu.
Banjir yang dijangka berlaku pada bulan depan di negara ini boleh jadi adalah hanya merupakan kitaran cuaca biasa, tetapi keseriusannya mungkin kerana fenomena perubahan iklim juga.
Perubahan iklim ini pula terjadi antara lain kerana pemanasan global.
Ia pula berkaitan dengan pelepasan terlalu banyak karbon dioksida daripada penggunaan bahan api fosil.
Pertambahan pemanasan pula disumbangkan oleh penebangan pokok-pokok hutan yang juga banyak berlaku di negara ini.
Seperti mana negara-negara lain, Malaysia terpaksa juga menghadapi cabaran-cabaran ini.
Tentunya negara ini tidak dapat berbuat apa-apa terhadap cabaran-cabaran global yang di luar kawalannya.
Apa yang boleh dilakukannya hanyalah memberi sumbangan dalam negara supaya keadaan tidak lebih teruk lagi  Umpamanya pertumbuhan ekonomi dunia amat bergantung pada keadaan negara-negara besar seperti AS, China, Eropah, India dan Jepun.
Malaysia hanya terapung-apung bergantung kepada mereka.
Sungguhpun begitu, jika negara ini boleh mengatur pertumbuhan ekonominya dengan baik, maka ia merupakan sumbangan positif pada dunia.
Begitu juga dalam menghadapi kegentingan hubungan AS-Rusia dan AS-China.
Malaysia perlu tetap bersikap berkecuali dalam persaingan itu walaupun tentunya negara ini lebih mesra dengan Barat.
Bukan saja bersikap berkecuali, Malaysia wajar aktif dalam kerangka Asean untuk menggunakan kaedah diplomasi supaya ketegangan AS-Rusia dan AS-China dapat dikendurkan demi kesejahteraan dunia.
Inilah patutnya sumbangan negara kepada dunia.
Terhadap perubahan iklim, Malaysia juga mempunyai peranan atau lebih berat lagi, tanggungjawab bagi memberi sumbangan kepada dunia dalam soal alam sekitar.
Walaupun negara ini kecil berbanding Indonesia, Congo dan Brazil tetapi kedudukan Malaysia dalam jalur hutan hujan tropika bumi menyebabkan ia wajar berperanan.
Hutan hujan tropika Semenanjung Malaysia adalah kebih kecil daripada Sumatera.
Tetapi ia sudah banyak digondolkan untuk industri, perbandaran, perladangan dan pembalakan.
Tetapi hutan yang ada itu perlu dipertahankan dan dipelihara sebagai sumbangan negara pada kedudukan alam sekitar dunia.
Begitu juga hutan hujan tropika di Sarawak dan Sabah. Walaupun hutan-hutan di sana adalah lebih kecil daripada apa yang ada di Kalimantan  tetapi ia tetap merupakan sebahagian daripada khazanah alam sekitar Borneo.
Hutan pulau Borneo seperti mana khazanah alam sekitar Amazon di Brazil dan Congo di Afrika merupakan jantung bumi yang mesti dipertahankan untuk mengurangkan pemanasan global.
Namun tugas berat oleh kerajaan baru Malaysia adalah lebih kepada menjaga kebajikan rakyat yang pasti terkesan daripada cabaran-cabaran 2023.
Ia tidak mudah dan mungkin usaha kerajaan boleh menemui kegagalan.
Tetapi ketika mula memegang tampuk kekuasaan, mana-mana kerajaan baru mesti bersikap positif untuk memenuhi harapan tinggi rakyat yang mengundi mereka semasa pilihan raya.
Dengan perdana menteri yang memberi kepimpinan, idea-idea bagi mengatasi cabaran itu perlu datang dari ahli Kabinet yang memimpin kementerian masing-masing.
Mereka pula akan bergantung pada kreativiti dan kecekapan anggota-anggota perkhidmatan awam untuk memimpin.
Maknanya usaha untuk mengatasi cabaran itu adalah bersifat kolektif.
Pada peringkat rakyat pula, sektor swasta juga berperanan besar untuk menjana pertumbuhan ekonomi.
Keperluan kerjasama kerajaan dan swasta adalah tinggi.
Dalam hubungan yang lancar sebegini, tiada tempat bagi korupsi dan penyelewengan.
Rakyat pula terdiri daripada pelbagai golongan yang mahu berperanan dalam suatu sistsm demokrasi semak dan imbang.
Kebebasan media pula merupakan asas bagi negara untuk bergerak bersih dalam menghadapi sebarang cabaran
Sebab itu, negara perlu bersifat inklusif dengan rakyat yang berbakat, berpendidikan dan cekap untuk menjayakan sistem.
Bukan saja dalam kalangan ahli politik tetapi juga dalam perkhidmatan awam serta sektor swasta termasuk usahawan kecil dan sederhana.
Jika ramai daripada yang berbakat berhijrah keluar, maka negara kehilangan peluang untuk memperoleh manfaat.
Dunia sudah berubah.
Begitu juga dengan Malaysia.
Politik negara berubah dengan besar sejak tahun 2018.
Malaysia tidak boleh kembali kepada keadaan sebelum 2018.
Sementara dunia juga berubah dengan pandemik tahun 2020.
Dunia tidak dapat kembali kepada keadaan sebelum 2019.
Walaupun keadaan perniagaan kelihatan beransur pulih, tetapi norma baru ini sudah berbeza.
Begitu juga dengan iklim dunia.
Keadaan alam sekitar dunia tidak dapat dikembalikan seperti mana tahun 1970.
Memang benar cabaran-cabaran yang dihadapi oleh mana-mana kerajaan di dunia bagi tahun 2023 adalah besar.
Termasuk bagi bakal kerajaan baru Malaysia.


Ada kemungkinan varian Omicron lebih mudah dijangkiti berbanding Delta, kata Khairy

Jangkitan varian Covd-19 baru B.1.1.529 yang kini dinamakan Omicron, mungkin lebih mudah menular berbanding varian Delta, namun setakat ini belum dipastikan sejauh mana “ganasnya” (virulent) virus itu, kata Menteri Kesihatan Khairy Jamaluddin.“Apa yang boleh kita lakukan setakat ini adalah meningkatkan intervensi kesihatan awam (pemakaian pelitup muka, penjarakan, jaga kebersihan), menambah baik pengaliran udara, jaga kesihatan tubuh badan dan ambil dos penggalak vaksin apabila ditawarkan,” katanya menerusi akaun twitternya hari ini.Jumaat lepas Khairy mengumumkan bahawa rakyat Malaysia tidak dibenarkan untuk melawat tujuh negara yakni Afrika Selatan, Botswana, Eswatini, Lesotho, Mozambique, Namibia dan Zimbabwe susulan kemunculan varian baru itu.Menurutnya ia merupakan sebahagian daripada usaha kerajaan meningkatkan langkah kawalan dan menjaga sempadan negara, berkuat kuasa esok.Beliau berkata tiga negara yang melaporkan kes-kes berkaitan Omicron setakat ini ialah Afrika Selatan, Botswana dan Hong Kong.


Tidak terkejut jika dipecat Umno, kata KJ

Khairy Jamaluddin tidak terkejut jika beliau akan menjadi antara individu yang bakal dipecat daripada parti sama seperti beberapa pemimpin veteran lain yang menentang Ahmad Zahid Hamidi.
Ia selepas presiden Umno itu mengumumkan akan melakukan "pembersihan besar-besaran" untuk menyingkirkan mereka yang mensabotaj parti.
Khairy mempersoalkan proses mengambil tindakan terhadap ahli parti, memetik kes Ketua Umno Bahagian Pasir Salak Tajuddin Abdul Rahman yang digantung kerja selepas beliau lantang menentang kepimpinan Zahid.
“Kalau soal disiplin ini, prosesnya haruslah melalui Lembaga Disiplin, tetapi di bawah MT sudah ada banyak keputusan yang unilateral,” kata Khairy dipetik Utusan Malaysia.
“Jadi saya tidak terkejut jika saya tidak dirujuk dan mereka bangkitkan isu saya serta rakan-rakan yang lain,” katanya sambil menambah beliau masih belum menerima sebarang surat daripada lembaga disiplin.
Khairy dipindahkan dari kerusi Parlimen Rembau pada pilihan raya November lalu, dan sebgai menggantikannya Zahid menamakan timbalannya Mohamad Hasan sebagai calon.
Ia bagi memastikan bekas menteri besar Negeri Sembilan itu diberi jaminan tempat di Dewan Rakyat.
Tindakan itu dilihat sebagai rancangan Zahid untuk mengetepikan Khairy yang menjadi antara pengkritiknya lantang.
Semasa berkempen untuk kerusi Sungai Buloh, Khairy juga secara terbuka mengisytiharkan hasratnya untuk bertanding jawatan presiden Umno, sambil menambah bahawa parti itu sudah hilang arah dan harus "diperbaiki".
Beliau juga antara beberapa pemimpin kanan Umno yang menyelar tindakan Zahid untuk menyokong pemimpin PKR Anwar Ibrahim sebagai perdana menteri berikutan Parlimen tergantung pada pilihan raya umum baru-baru ini.
Semalam, Zahid mengulangi ikrar yang dibuatnya dalam perhimpunan agung Umno baru-baru ini untuk melaksanakan "pembersihan besar-besaran", menyasarkan mereka yang dikatakan mensabotaj parti dan termasuk orang yang menembak kaki sendiri (sabotaj diri sendiri).
“Yang belum terasa insya-Allah malam esok akan terasa,” katanya kepada pemberita semalam menjelang mesyuarat Majlis Tertinggi Umno malam ini.
Zahid bagaimanapun enggan menyatakan sama ada tindakan itu akan melibatkan Khairy, sambil berkata ia adalah sebahagian daripada "strategi".
“Jadi saya harus ‘embargo’ maklumat ini sehingga tiba waktunya.”


Umno pecah dua selepas Zahid sokong Anwar

Selepas Ahmad Zahid Hamidi menyatakan sokongan terhadap Presiden PKR Anwar Ibrahim untuk menggulingkan kerajaan Perikatan Nasional (PN), Umno kini berpecah kepada dua dengan kumpulan yang menentang kini berpayung di bawah timbalan presiden, Mohamad Hasan, kata sumber.MalaysiaNow difahamkan, kenyataan dibuat Zahid semalam dilakukan dengan tergesa-gesa tanpa berbincang terlebih dahulu dengan Majlis Tertinggi Umno, badan paling berkuasa dalam parti Melayu itu.“Sebab itulah kenyataan presiden (Zahid) dikeluarkan tanpa menggunakan letterhead Umno,” kata sumber yang dekat dengan kepimpinan Umno dengan syarat tidak dinamakan.Bagaimanapun akar umbi Umno seolah tidak senang duduk dengan pendirian Zahid, dan menyatakan sokongan di belakang timbalannya.Zahid juga dikenali sebagai rakan baik Anwar ketika kedua-dua memimpin Umno pada akhir 1990-an, dituduh dengan 47 tuduhan yang melibatkan kes pecah amanah, rasuah dan pengubahan wang haram.Malah Zahid juga dikatakan berharap tuduhan terhadapnya digugurkan apabila setuju bekerjasama dengan Muhyiddin yang meninggalkan Pakatan Harapan (PH) Februari lalu.“Bagaimanapun apa yang diharapkan itu tidak mungkin berlaku, jika melihatkan terhadap kes yang melibatkan Najib yang didapati bersalah walaupun memberikan sokongan terhadap Perikatan Nasional,” menurut sumber yang sama dalam Umno, merujuk kepada pertuduhan terhadap bekas perdana menteri Najib Razak pada Julai lalu atas tujuh tuduhan berkaitan dengan RM42 juta dana SRC International dalam akaun bank peribadinya.“Perjanjian dengan Anwar, bekas mentornya, mungkin satu-satunya jalan keluar bagi Zahid,” tambah sumber itu lagi.Difahamkan ada juga beberapa ahli Parlimen Umno lain yang berminat untuk bergabung dengan Anwar, termasuk Zahid dan Najib yang menghadapi pelbagai tuduhan rasuah dan juga siasatan.Presiden PKR Anwar Ibrahim pada sidang media yang dilakukan di Hotel Le Meridiance, Kuala Lumpur pada 23 September, 2020.MalaysiaNow bagaimanapun belum dapat mengesahkan tuntutan tersebut, tetapi cubaan untuk mendapatkan komen daripada ahli Parlimen yang dimaksudkan ditolak.Sementara itu, Mohamad yang lebih dikenali sebagai Tok Mat, secara terbuka menyatakan Umno masih lagi bersama PN, meskipun ada keraguannya terhadap partinya untuk kembali berkuasa tanpa masuk pilihan raya.Tok Mat dilaporkan menyatakan sebarang keputusan untuk menukar gabungan Umno hanya boleh diputuskan melalui perbincangan dalam parti.Bekas pengarang kanan Utusan Malaysia, Zaini Hassan mengesahkan berlaku perpecahan dalam Umno selepas Zahid mengeluarkan kenyataan menyokong Anwar semalam.“Kemarahan dalam kalangan akar umbi Umno sudah tak dapat diredakan, itu sahaja yang boleh saya beritahu,” kata Zaini kepada MalaysiaNow.Hari ini, Zaini yang kini merupakan ketua pengarang kepada Bebas News dalam tulisan di portal itu mengatakan “revolusi dalam Umno tidak boleh dielakkan”.“Apa yang dilakukan oleh Zahid Hamidi yang membuat kenyataan menyokong Anwar Ibrahim itu dilihat cukup janggal. Apakah beliau tidak sedar bahawa gagasan AI (Anwar Ibrahim) itu mustahil dilakukan tanpa sokongan DAP dan Sarawak.“Adakah DAP sanggup bersekongkol dengan Zahid dan Najib Razak,” tulis Zaini di kolumnya “Cuit”.Sekiranya semua ahli Parlimen sekutu Pakatan Harapan (PH) menyokong Anwar, beliau akan mendapat sokongan sekurang-kurangnya 91 wakil rakyat dan memerlukan sekurang-kurangnya 20 lagi.Umno kini menguasai 39 kerusi di Dewan Rakyat selepas beberapa orang keluar parti dan menyertai Bersatu.


Kerajaan masih punyai kuasa eksekutif walaupun Umno tinggalkan PN, kata peguam negara

Peguam Negara Idrus Harus hari ini berkata Perdana Menteri Muhyiddin Yassin dan jemaah menteri sedia ada masih kekal untuk memiliki kuasa eksekutif Persekutuan dari sudut undang-undang, walaupun Umno membuat keputusan untuk meninggalkan kerajaan.Idrus berkata kerajaan tidak mempunyai sebarang fakta jelas yang menunjukkan Muhyiddin tidak lagi mendapat kepercayaan majoriti ahli-ahli Dewan Rakyat.“Berdasarkan Perkara 43(2)(a) Perlembagaan Persekutuan, penentuan sama ada seseorang itu mendapat kepercayaan majoriti ahli-ahli Dewan Rakyat hendaklah ditentukan oleh ahli-ahli Dewan Rakyat sendiri dan bukan melalui kenyataan oleh sesuatu parti politik ataupun mana-mana pemimpin parti politik,” kata Idrus dalam kenyataan hari ini.Kenyataan Idrus hari ini adalah respons terhadap kenyataan media Presiden Umno Ahmad Zahid Hamidi awal pagi tadi yang mengumumkan menarik sokongan terhadap Muhyiddin dan menggesa beliau meletakkan jawatan.Zahid memberi alasan kerajaan gagal mengangkat aspirasi rakyat dan gagal menguruskan krisis pandemik Covid-19 dan peletakan jawatan Muhyiddin perlu diganti oleh perdana menteri sementara secara serta-merta.Selain mengumumkan penarikan sokongan terhadap Muhyiddin, beliau juga turut menyatakan Umno tidak akan sesekali menyokong Anwar Ibrahim sebagai perdana menteri atau penubuhan kerajaan ditunjangi Pakatan Harapan (PH).


Macron gesa rakyat bertenang di sebalik kemarahan terhadap pembaharuan skim pencen

Presiden Perancis Emmanuel Macron berharap pelan pembaharuan skim pencen dicadangkannya yang mendapat perhatian ramai, dan diluluskan secara paksa di Parlimen tanpa undian, dapat menyelesaikan "perjalanan demokrasinya", sehari sebelum undian penting di Parlimen.
Undang-undang kontroversi itu, yang menyebabkan bantahan berbulan-bulan di Parlimen dan di jalanan, akan diterima pakai di Parlimen Isnin ini melainkan salah satu daripada dua usul tidak percaya dalam kerajaan diluluskan.
"Selepas berbulan-bulan perundingan politik dan sosial dan lebih 170 jam perbahasan yang menghasilkan undian teks kompromi antara (dua dewan Parlimen)..." Macron menyatakan hasratnya "agar teks mengenai pencen boleh sampai ke penghujungnya (perjalanan demokrasinya) dengan jayanya".
Harapannya itu disampaikan dalam satu kenyataan yang dikeluarkan oleh pejabat presiden kepada AFP.
Jika diluluskan, pembaharuan yang dicadangkan Macron itu akan meningkatkan umur persaraan daripada 62 kepada 64 serta meningkatkan bilangan tahun individu yang perlu dibayar bagi menerima pencen penuh.
Keputusan kerajaan minggu lalu untuk menggunakan Perkara 49.3 perlembagaan bagi memaksa rang undang-undang itu diluluskan Parlimen tanpa undian telah mencetuskan kemarahan di jalanan selepas beberapa minggu bantahan secara aman dianjurkan.
Dua ahli terkemuka parti sayap kanan Republikan, berkata mereka tidak akan menyokong usul tidak percaya, sambil melaporkan terdapat ancaman dan ugutan diberikan terhadap mereka semalam.
Dua usul tidak percaya pada hari Isnin difailkan oleh sekumpulan kecil ahli Parlimen berpusat dan Perhimpunan Kebangsaan sayap kanan.
Jika usul tidak percaya itu berjaya, seperti yang dijangkakan oleh kebanyakan pemerhati, timbalan menteri berhaluan kiri berkata mereka akan merayu kepada Majlis Perlembagaan, untuk mencabar langkah kerajaan memaksa rang undang-undang itu diluluskan.
"Tidak akan ada majoriti untuk menjatuhkan kerajaan, tetapi ia akan menjadi detik kebenaran," kata Menteri Kewangan Bruno Le Maire mengenai dua usaha untuk menggulingkan kabinet yang dirancang pada petang Isnin.


DUN Selangor bubar secara rasmi hari ini

Dewan Undangan Negeri (DUN) Selangor bagi penggal ke-14 secara rasminya dibubarkan hari ini, sekali gus membuka laluan kepada pilihan raya negeri (PRN) diadakan.
Pembubaran itu selaras dengan pengumuman Setiausaha Sulit Sultan Selangor Mohamad Munir Bani pada Isnin lalu selepas mendapat perkenan Sultan Selangor Sultan Sharafuddin Idris Shah.
Ini bermakna DUN Selangor yang mempunyai 56 kerusi dibubarkan dua hari lebih awal berbanding tempoh mandat DUN yang akan berakhir pada 25 Jun ini.
Dengan pembubaran itu, pentadbiran Selangor kini ditadbir kerajaan sementara sehingga kerajaan baharu dibentuk selepas PRN nanti.
Selangor antara enam negeri yang akan mengadakan PRN selain Negeri Sembilan, Pulau Pinang, Kedah, Kelantan dan Terengganu.
Pada Pilihan Raya Umum ke-14 (PRU14), Pakatan Harapan (PH) mendominasi Selangor apabila menang 51 daripada 56 kerusi, diikuti Barisan Nasional (BN) dan PAS masing-masing mendapat empat dan satu kerusi.
Kedudukan terkini kerusi sebelum DUN dibubarkan ialah PH memiliki 40 kerusi (PKR-19, DAP-15, Amanah-enam), BN (lima), Bersatu (empat), Parti Bangsa Malaysia (PBM) (dua) manakala PAS, Pejuang dan Warisan masing-masing satu kerusi serta seorang wakil rakyat Bebas.
Satu lagi kerusi, DUN Batang Kali, diisytiharkan kosong setelah wakil rakyatnya tidak hadir ke persidangan DUN melebihi enam bulan.


Kerajaan peruntuk RM150 juta untuk transformasi nelayan

Kerajaan telah memperuntukkan bantuan berjumlah RM150 juta di bawah Dana Jaminan Makanan (DJM) dan pinjaman mudah bagi mentransformasikan nelayan melalui perolehan vesel moden berteknologi tinggi.Jabatan Perikanan dalam kenyataan memaklumkan kedua-dua kemudahan itu adalah untuk pembangunan industri perikanan pantai menerusi program pemodenan vesel, menggalakkan penggunaan peralatan mesra alam dan peningkatan mekanisasi peralatan tangkapan vesel di Zon A dan Zon B. “Ia (bantuan) membuka peluang nelayan tradisi di Zon A dan Zon B menaik taraf dan memodenkan vesel, mekanisasi, peralatan tangkapan yang lebih efisien dan mesra sumber.“Selain itu, ia meningkatkan aspek keselamatan dan peningkatan kualiti hasil tangkapan secara mampan selain secara langsung meningkatkan pendapatan nelayan A dan Zon B,” menurut jabatan itu dalam kenyataan yang dikeluarkan sempena sambutan Hari Laut Sedunia hari ini.Menurut Jabatan Perikanan, kemudahan bantuan itu juga menggalakkan vesel beroperasi di zon yang lebih jauh, mengubah suai vesel dengan konsep ke arah pemodenan vesel, pembelian enjin baru atau menambah baik peralatan menangkap ikan bagi berpindah ke Zon C.“Ini seterusnya akan meningkatkan proses pemuliharaan semula jadi stok ikan dan kualiti ekosistem di kawasan kurang 12 batu nautika dari pantai dan mewujudkan kawasan menangkap ikan yang stabil serta penerokaan yang mapan.“Ini sekali gus akan mengurangkan kebergantungan penggunaan kru bukan warganegara bekerja di atas vesel penangkapan ikan tempatan dan menggalakkan penglibatan kru warganegara termasuk belia bekerja di atas vesel penangkapan ikan yang moden dan selesa,” menurut jabatan itu. Jabatan Perikanan memaklumkan Malaysia sebagai satu daripada negara yang telah memeterai Konvensyen Kepelbagaian Biologi (CBD) dituntut untuk memastikan sebanyak 10 peratus daripada keluasan perairan marin negara dijadikan sebagai Kawasan Perlindungan Marin (MPAs) menjelang 2020. Sehingga kini, jumlah keluasan perairan yang ditadbir urus oleh Jabatan Perikanan adalah 2,486.13 kilometer persegi (km2) manakala jumlah keseluruhan MPA untuk Malaysia adalah sebanyak 2,631.8093 km2.Dengan adanya MPAs, Malaysia akan mencapai Matlamat Pembangunan Lestari (SDG) yang ke-14 khususnya sasaran 14.1, 14.2 dan 14.5 iaitu Kehidupan Dalam Air di bawah SDG.“Pencapaian SDG tersebut seterusnya akan menjamin kelestarian jaminan makanan dari sumber marin dengan lebih mampan di samping kehidupan marin yang lain seperti terumbu karang,” menurut kenyataan itu.


RM5, makan atau isi minyak? Orang bujang buat 2 kerja untuk hidup

Jay Pillai, 29, tidak pernah menyangka dengan pendapatan tahunan sebanyak RM41,000 tidak membawanya ke arah hidup yang lebih baik apabila terus ditekan dengan kos sara hidup yang tinggi.
Pada waktu siang, dia menjadi penganalisis data di sebuah syarikat swasta di Cyberjaya.
Di sebelah malam, dia menjadi penghantar makanan dengan beg hijau di belakang motornya sejak Oktober tahun lalu.
Jay berkata pada mulanya dia berasa malu kerana perlu melakukan dua kerja sedangkan bergelar graduan ijazah daripada universiti terkemuka di luar negara.
Kini, selepas lebih empat tahun pulang ke Malaysia, Jay menemukan dirinya bekerja lebih 60 jam seminggu.
"Sebelum ini saya malu, sekarang saya mula rasa bersyukur kerana berpeluang untuk melakukan satu kerja yang boleh perbaiki keadaan kewangan saya,” katanya kepada MalaysiaNow.
"Saya masih ada ibu bapa yang perlu disara dan dijaga selain dua adik yang masih belajar.”
Katanya, jumlah gaji bulanan tidak mencukupi untuk membayar bil dan kos harian termasuk insurans kesihatan.
Jay berkata kerja sambilannya itu membantu mengurangkan keresahannya terhadap beban kewangan.
Tetapi, dia akur ianya masih belum mencukupi untuk menyelesaikan semua bayaran bil dan pinjamannya.
Selepas menolak bayaran pinjaman kenderaan; sewa rumah, insurans, kos petrol, tol, dan lain-lain dia hanya tinggal kira-kira RM370 untuk makanan dan kecemasan.
"Saya pernah ada baki RM5 di tangan, saya terfikir nak makan atau isi minyak motor?
"Ketika itu saya fikir, tiada cara lain. Kerja kedua adalah caranya untuk atasi masalah ni. Susahkan diri lebih baik daripada susahkan orang lain."
Apa yang dilakukan oleh Jay selari dengan Laporan Kerja Jarak Jauh 2022 yang mendapati 66% daripada kalangan pekerja berpengetahuan mempunyai sumber pendapatan kedua kerana kenaikan kos sara hidup dan cabaran ekonomi semasa.
Golongan bujang dan bekerja dilaporkan membuat kerja tambahan sejak lebih lima tahun lalu.
Pada tahun 2015, Ahmad Maslan yang ketika itu timbalan menteri perdagangan antarabangsa dan industri menyebut melakukan dua kerja bukan sesuatu yang "luar biasa".
Dalam pada itu, golongan bujang yang mempunyai pendapatan isi rumah jauh melebihi paras kemiskinan mengatakan mereka juga tidak mempunyai pilihan lain selain membuat pekerjaan kedua.
Tan Sheng Ang dari Shah Alam bekerja sebagai penyelia makmal di sektor swasta nekad menjadi pemain gitar di kelab pada waktu malam dengan pendapatan tambahan kira-kira RM3,000 sebulan.
"Saya perlu ambil dua kerja untuk pastikan saya tak 'lemas' tinggal di bandar.
"Saya tak pandai memandu kereta jadi susah nak dapatkan kerja yang lain.
“Tapi saya pandai main gitar, mereka boleh bayar saya bermain di kelab atau restoran dan bar," katanya kepada MalaysiaNow.
Sejak Ogos tahun lalu, Tan mengambil masa sekitar dua jam dari pejabatnya ke tempat dia bermain muzik menggunakan pengangkutan awam.
"Dulu saya kerja dalam 40 jam seminggu. Kini dalam 60 hingga 70 jam seminggu. Hari minggu atau cuti umum banyak pelanggan di bar.
"Saya boleh dapat duit poket lebih," katanya.
Berbeza dengan Nor Awein dan rakan serumahnya Farah Dayana, mereka bertungkus lumus bekerja selama 12 jam pada setiap hari Sabtu untuk menampung perbelanjaan bagi bil-bil yang "mengejut."
Antaranya bil untuk membayar kos kereta rosak, kos perubatan, duit simpanan, kad perubatan dan belanja dapur pada musim cuti panjang.
Bekerja sebagai pembantu tadika dan kerani, kedua-dua mereka mengakui pendapatan bulanan di bawah RM3,000 tidak mencukupi untuk menampung kos hidup di bandar besar seperti Johor Bahru.
Dengan itu, kerja sambilan mengasuh atau menjaga kanak-kanak dan orang tua di rumah persendirian menjadi penyelamat poket mereka setiap bulan.
"Saya mula dengan tolong rakan jaga anaknya selepas itu dia sendiri yang sebarkan tentang perkhidmatan saya dan ramai hubungi untuk saya datang ke rumah.
"Kebanyakan mereka bekerja di Singapura pada Sabtu dan anak-anak tidak bersekolah.
"Saya akan mengasuh dan bantu buat kerja rumah," kata Awien.
Selepas tiga bulan, permintaan kepada khidmatnya bertambah.
Dia meminta Farah untuk mengambil kerja-kerja tersebut.
"Kami boleh dapat pendapatan tambahan dalam RM1,800 hingga RM2000 sebulan mengikut jam bekerja."
Tanpa kerja kedua, mereka menyifatkan tidak mampu menyediakan makanan di dapur dan meja makan.
"Saya tiada peluang lain, ini saja cara untuk bantu diri sendiri,” kata Awein.


Ahli Parlimen, menteri Umno tolak langkah keluar kerajaan ketepi Zahid, Najib

Ahli-ahli Parlimen Umno hari ini menolak cadangan parti itu untuk keluar daripada kerajaan, mengetepikan presidennya Ahmad Zahid Hamidi susulan tarikh akhir bersama kerajaan Perdana Menteri Muhyiddin Yassin, MalaysiaNow dimaklumkan.Difahamkan ahli-ahli Parlimen Umno termasuk anggota Kabinet dari Umno menemui Zahid, di mana mereka diarahkan untuk membuat persetujuan bagi cadangannya untuk Umno keluar kerajaan pada Rabu ini.“Semua kecuali Najib Razak dan seorang lagi ahli Parlimen tidak bersetuju dengan langkah tersebut,” kata sumber yang mengetahui tentang mesyuarat hari ini kepada MalaysiaNow.Satu lagi sumber berkata seorang lagi ahli Parlimen yang bersama Najib dan Zahid itu adalah Ahmad Maslan yang merupakan setiausaha agung Umno, namun MalaysiaNow tidak dapat mengesahkan dakwaan tersebut.Terdahulu, MalaysiaNow melaporkan Zahid sudah menetapkan 7 Julai sebagai hari terakhir untuk Umno bersama kerajaan, sebagai sebahagian dari beberapa siri percubaan untuk menggulingkan Muhyiddin daripada kerajaan.Turut dilaporkan presiden Umno itu memaklumkan kepada Yang di-Pertuan Agong ketika mengadap di Istana Negara bahawa semua menteri, timbalan menteri dan pimpinan syarikat berkaitan kerajaan (GLC) dari Umno telah berikrar untuk meletakkan jawatan pada 1 Ogos depan.Bagaimanapun, semakan MalaysiaNow mendapati tidak wujud ikrar demikian sama ada “secara bertulis ataupun lisan” daripada mereka.Dalam pada itu, sumber yang mengetahui tentang mesyuarat hari ini berkata Zahid mahu bertemu dengan menteri-menteri dan timbalan menteri dari Umno secara individu bagi mengetahui sama ada mereka bersetuju dengan langkah beliau.“Namun mereka berkeras untuk bertemu dengan presiden bersama-sama, mengatakan mungkin akan ada ancaman yang akan dibuat jika mereka berjumpa beliau secara berseorangan,” tambah sumber itu lagi.Sepanjang mesyuarat tersebut, beberapa ahli Parlimen berhujah Umno akan dilihat melarikan diri daripada tanggungjawabnya ketika keluar daripada kerajaan ketika perang melawan Covid-19 masih berlangsung.“Mereka beritahu Zahid langkah ini tak masuk akal dan langkah ini tidak perlu dibangkitkan lagi (pada tahap ini),” katanya.


Kes baru kekal di angka lebih 6,000

Malaysia merekodkan kes baru sebanyak 6,276 menjadikan kes keseluruhan Covid-19 meningkat sebanyak 751,979.Selangor kekal mencatat kes harian tertinggi sebanyak 2,836 disusuli negeri Sembilan (644), Kuala Lumpur (625), Sarawak (376), Johor (299) dan Sabah (242).Hanya Perlis (5) sahaja yang mencatatkan kes harian satu digit hari iniNegara juga mencatat sebanyak 4,929 kes sembuh menjadikan jumlah keseluruhan kes sembuh meningkat kepada 682,680.Kes aktif dengan kebolehjangkitan pula kini berjumlah 64,129.Dalam pada itu, 905 pesakit ditempatkan di unit rawatan rapi (ICU) termasuk 452 orang memerlukan bantuan alat pernafasan.Malaysia turut mencatat 62 lagi korban akibat Covid-19, menjadikan jumlah mangsa yang maut meningkat kepada 5,170.


Polis siap sedia hadapi PRU15 dalam masa terdekat

Polis sentiasa membuat persediaan rapi dari segi sumber manusia dan aset bagi memastikan kelancaran proses Pilihan Raya Umum ke-15 (PRU15), kata Ketua Polis Negara Acryl Sani Abdullah Sani.
Beliau berkata justeru, pasukannya sentiasa dalam keadaan bersiap sedia jika PRU15 diadakan dalam masa terdekat.
"Untuk PRU15 sekarang ini nampaknya sedang hangat diperkatakan dan seperti mana tahun terdahulu, PDRM dah buat persiapan rapi dari pelbagai sumber terutama manusia dan aset-aset bagi memastikan kelancaran perjalanan pilihan raya itu.
"Insya Allah dengan persiapan kita laksanakan dan aturkan, pilihan raya akan berjalan lancar, tenteram dan aman. Kalau PRU15 dalam masa terdekat kami pihak polis sedia berkhidmat jadi kita sentiasa siap sedia," katanya kepada pemberita di sini hari ini.
Beliau berkata demikian ketika ditemui selepas lawatan kerja ke Pulau Pinang Sempena Sambutan Peringatan Hari Polis Marin Ke-75 di Pangkalan Polis Marin Batu Uban, di sini yang turut dihadiri Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Hazani Ghazali.
Pada 30 September lepas, Majlis Tertinggi (MT) Umno mahu Parlimen dibubarkan dalam masa terdekat bagi membolehkan PRU15 diadakan tahun ini dan Perdana Menteri Ismail Sabri Yaakob akan mempersembahkan cadangan tarikh pembubaran kepada Yang di-Pertuan Agong selaras dengan Perkara 40 (1) Perlembagaan Persekutuan.
Terdahulu dalam ucapannya, Acryl berkata sejak Januari hingga Ogos tahun ini, Pasukan Polis Marin (PPM) berjaya merekodkan nilai rampasan sebanyak RM292 juta membabitkan 5,103 kes melibatkan kesalahan penyeludupan kontraban, migran, khazanah negara, dadah dan lain-lain berbanding 4,463 kes dengan nilai rampasan RM247 juta bagi tempoh sama tahun lepas.
Beliau berkata peningkatan jumlah kes dan nilai rampasan bagi tempoh kajian itu membuktikan bahawa tindakan proaktif PPM membuahkan hasil.
"Masyarakat menganggap bahawa PPM hanya menjalankan tanggungjawab menjaga perairan negara, namun pada hakikatnya fungsi PPM adalah jauh lebih luas dan mencabar.
"PPM antara barisan hadapan yang turut sama berusaha membanteras kegiatan jenayah rentas sempadan, penyeludupan dan penyelewengan sumber khazanah laut dan hasil hutan yang menyebabkan ketirisan hasil negara," katanya.


Mahkamah benarkan Shafee pinda tarikh pelepasan pasport ke Australia

Mahkamah Tinggi Kuala Lumpur hari ini membenarkan permohonan peguam Muhammad Shafee Abdullah untuk meminda tarikh pelepasan pasport bagi membolehkannya menghadiri mesyuarat perundangan di Australia dengan peguam kanan dari United Kingdom.
Shafee memohon untuk meminda tarikh pelepasan sementara pasportnya itu kepada 15 hingga 19 September 2022. Tarikh sebelum ini ialah 6 hingga 12 September 2022.
Hakim Muhammad Jamil Hussin membenarkan permohonan Shafee itu selepas timbalan pendakwa raya Afzainizam Abdul Aziz tidak membantah permohonan tersebut.
Terdahulu, peguam Wee Yeong Kang yang mewakili Shafee berkata pihaknya memohon untuk meminda tarikh pelepasan sementara pasport anak guamnya dari 6-12 September 2022 kepada 15-19 September 2022 dan dipulangkan semula kepada mahkamah pada 22 September.
"Tan Sri Muhammad Shafee perlu menangguhkan penerbangannya ke Australia kerana peguam kanan Geoffrey Robertson memerlukan sedikit masa untuk memahami dan menghalusi dokumen sebelum beliau bersedia untuk memberi nasihat serta cadangan kepada Tan Sri,” katanya.
Shafee, 70, peguam utama kepada bekas perdana menteri Najib Razak dalam kes SRC International Sdn Bhd dan 1Malaysia Development Berhad (1MDB) menyerahkan pasportnya kepada mahkamah pada September 2018 selepas beliau sendiri didakwa di mahkamah.
Permohonan bagi pelepasan sementara pasportnya untuk ke luar negara beberapa kali sebelum ini juga dibenarkan mahkamah.
Shafee didakwa atas dua pertuduhan menerima RM9.5 juta yang merupakan hasil aktiviti haram melalui dua cek yang dikeluarkan oleh Najib yang dimasukkan ke dalam akaun CIMB Bank Berhad miliknya.
Beliau juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.
Pada 12 Mei lepas, pihak pendakwaan menutup kes berkenaan selepas memanggil lapan saksi pada perbicaraan yang bermula 21 Mei 2021 dan hujahan lisan ditetapkan pada 15 September.


Kes Covid-19 rekod 4 juta jangkitan sejak 2020

17,828 kes baru Covid-19 direkodkan hari ini menjadikan jumlah keseluruhan sebanyak 4,010,952 kes.Sebanyak 28,003 pesakit turut dilaporkan sembuh, menjadikan jumlah keseluruhan kes sembuh sebanyak 3,712,668.Ketika ini  263,821 kes aktif direkodkan, dengan 255,133 atau 96.7% daripadanya sedang menjalani kuarantin kendiri.Dalam pada itu, 1,447 (0.6%) kes kini berada di pusat kuarantin sementara 6,883 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 358 kes dan 199 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 59% dengan kes Covid-19 merangkumi 40.4%.63 korban akibat wabak itu turut dilaporkan, termasuk 21 kes kematian sebelum tiba ke hospital.Ketika ini, kes keseluruhan kematian adalah sebanyak 34,463 orang.


Mahkamah tolak permohonan Najib tangguh bicara 1MDB

Mahkamah Tinggi Kuala Lumpur menolak permohonan bekas perdana menteri Najib Razak untuk menangguhkan perbicaraan berkaitan 1Malaysia Development Bhd (1MDB) sementara menunggu satu keputusan berkaitan tindakan undang-undang di Mahkamah Amerika Syarikat.Peguam Najib, Muhammad Shafee Abdullah sebelum ini memberitahu mahkamah bahawa anak guamnya sedang memohon bagi mendapatkan nama pegawai-pegawai 1MDB yang didakwa menerima rasuah daripada Goldman Sachs Group Inc dan bekas pengarahnya Tim Leissner.“Dalam prosiding di mahkamah AS, yang menyaksikan Leissner dan Goldman Sachs mengaku bersalah, Leissner berkata dan mengakui kenyataan bahawa beliau telah membayar rasuah kepada beberapa pegawai dalam 1MDB.“Mereka mengaku perbuatan rasuah, dan sehubungan itu kami menfail permohonan penemuan, dan meminta supaya Leissner dan Goldman Sachs mendedahkan nama-nama mereka yang menerima rasuah,” katanya dan menambah bahawa permohonan yang dibuat selaras dengan United States Code (USC) itu difail pada 17 November lepas.Muhammad Shafee berkata pendedahan nama-nama mereka, adalah relevan dengan kes pembelaan, bagi menunjukkan bahawa saks-saksi tidak mempunyai kredibiliti, malah mereka sebenarnya adalan instrumen bagi ahli perniagaan yang sedang diburu, Low Taek Jho atau Jho Low.“Pihak pembelaan juga boleh menunjukkan bahawa Jho Low, Leissner dan Goldman Sachs telah bekerjasama untuk masuk serta merosakkan 1MDB, dan menggunakan wang daripada syarikat itu untuk pelbagai kegunaan.“Selepas mendapat dokumen-dokumen yang berkaitan menerusi permohonan itu, kami juga bercadang untuk memanggil semula beberapa saksi, termasuk ketua pegawai eksekutif 1MDB Shahrol Azral Ibrahim Halmi dan Amhari Efendi Nazaruddin, bekas pegawai khas kepada bekas perdana menteri untuk pemeriksaan balas,” katanya.“Ini (penemuan) amat relevan kerana saya telah bertanya kepada Shahrol Azral mengapa dia hanya mengikut sahaja apa yang dikatakan Jho Low.“Begitu juga, kita akan mendapati agak mengejutkan pendedahan yang dibuat oleh Mohd Hazem Abd Rahman (saksi semasa pihak pendakwaan), kerana dia beritahu bahawa arahan-arahan Jho Low perlu dipatuhi,” tambahnya.Beliau berkata semua ini akan menjawab sama ada semua karekter berkenaan telah menerima pembayaran haram, yang merupakan perkara yang didedahkan dalam prosiding Leissner and Goldman Sachs di Amerika Syarikat.Muhammad Shafee turut memohon mahkamah menangguhkan perbicaraan 1MDB kerana pihak pembelaan amat memerlukan masa untuk bersiap sedia dalam pendengaran rayuan Najib berhubung sabitan dan hukuman terhadapnya berkaitan kes SRC International Sdn Bhd di Mahkamah Rayuan.“Kami perlu menghantar hujah bertulis menjelang 1 Mac ini,” kata Muhammad Shafee.Sementara itu timbalan pendakwa raya Ahmad Akram Gharib berkata pihak pendakwaan mengambil berat soal perbicaraan yang seharusnya diteruskan dan tidak akan campur tangan dalam permohonan di Amerika Syarikat, kerana mereka bukan pihak yang terlibat dalam kes berkenaan.“Bagaimanapun memandangkan permohonan di Amerika Syarikat amat penting bagi pihak pembelaan, kami serahkan kepada pihak mahkamah nutuk memutuskan sekiranya perbicaraan perlu diteruskan atau dutangguhkan,” katanya.Selepas mendengar hujah kedua-dua pihak, Hakim Mahkamah Tinggi Collin Lawrence Sequerah kemudiannya menolak permohonan penangguhan, namun menetapkan satu tarikh perbicaraan pada bulan April ini.“Pihak pembelaan boleh memangil semula mana-mana saksi pendakwaan untuk disoal semula sekiranya ada keperluan, atau sekiranya ada sebarang maklumat berkaitan perkara itu di mahkamah Amerika Syarikat. Saya bersimpati dengan situasi anda, tapi kita perlu meneruskan perbicaraaan kes rasuah 1MDB ini,” kata hakim berkenaan.Perbicaraan kemudian diteruskan dengan pemeriksaan balas saksi ke-10 pihak pendakwaan Mohd Hazem oleh peguam Wan Aizuddin Wan Mohammed.Najib, 67, berhadapan dengan empat pertuduhan menggunakan kedudukannya bagi mendapatkan rasuah berjumlah RM2.3 bilion daripada dana 1MDB dan 21 pertuduhan panggubahan wang haram melibatkan junmlah yang sama.